18 ta' Novembru: Id-Dedikazzjoni tal-Bażilika ta' San Pietru u ta' San Pawl

Verżjoni Vidjo:

"Tħallux qalbkom titħawwad!

Emmnu f'Alla, u emmnu fija wkoll.

Fid-dar ta' Missieri hemm ħafna postijiet; li ma kienx hekk, kont ngħidilkom.

Sejjer inħejjilkom fejn toqogħdu.

U meta mmur u nħejjilkom post, nerġa' niġi biex neħodkom miegħi biex, fejn inkun jien, tkunu intom ukoll." –

Ġesù fi Ġwanni 14:1-3

ID-DEDIKAZZJONI TAL-BAŻILIKI TA' SAN PIETRU U TA' SAN PAWL

Tagħrif:

Hemm tradizzjoni li tgħid li l-Papa San Anakletu, it-tieni Papa li laħaq wara San Pietru, bena żewġ kappelli, waħda fuq il-qabar fejn kien hemm midfun San Pietru, taħt l-għolja tal-Vatikan, f'Ruma, u oħra fuq il-qabar fejn kien hemm midfun San Pawl, ftit 'il barra minn Ruma, fit-triq lejn il-belt ta' Osita.

Fis-sena 326, Kostantinu l-Kbir bena knisja flok il-kappella li kien hemm fuq il-qabar ta' San Pietru, li għal kważi tnax-il seklu baqgħet kważi l-istess.

Magħha nbena palazz li serva bħala residenza tal-Papiet wara l-eżilju ta' Avignon.

Biż-żmien din il-knisja saret żgħira wisq, u fl-1506, il-papa Ġulju II beda jibni l-Bażilika li hemm illum fuq il-pjani ta' Bramante.

Damet tinbena 120 sena, b'ħafna tibdil ta' pjani u adattamenti, l-iktar mill-Papa Pawlu V u minn Mikelanġlu.

Din il-knisja msemmija għal San Pietru, illum hi magħrufa wkoll bħala "Il-Vatikan."

Hi l-ikbar knisja fid-dinja, tesa' 50,000, u l-Papa Urbanu VIII ikkonsagraha fit-18 ta' Novembru, 1626.

Il-martirju ta' San Pawl ġara ftit kilometri 'l bogħod minn dak ta' San Pietru, fil-post ta' Aquae Salviae (Tre Fontane), fit-triq Ostia, u difnuh xi ħames kilometri 'l bogħod.

Anke fuq il-qabar ta' San Pawl, Kostantinu kien bena knisja flok il-kappella li kien bena San Anakletu.

Din il-knisja wkoll kienet saret żgħira, u l-Papa San Ljun il-Kbir u l-Imperatur Teodozju bnew Bażilika flokha, li nħarqet fl-1823, iżda reġgħet inbniet mill-ġdid.

Hi twila 400 pied, u hi wkoll sabiħa bħal dik ta' San Pietru.

Ġiet ikkonsagrata mill-Papa Piju IX fl-10 ta' Diċembru fl-1854, jumejn wara l-proklamazzjoni tad-Domma tal-Immakulata Kunċizzjoni, iżda l-kommemorazzjoni tagħha ssir llum ma' dik ta' San Pietru.

Ħsieb

Għall-ewwel kien hemm kappelli żgħar, imbagħad inbidlu fi knejjes, u llum hemm bażiliki kbar il-ġmiel tagħhom.

Dejjem ikbar, dejjem isbaħ, dejjem aħjar!

Hekk ukoll fil-perfezzjoni Nisranija hemm tliet gradi:

l-ewwel grad hu li tobgħod il-ħażen għall-imħabba ta' Alla;

it-tieni grad li tagħmel il-ġid u t-tajjeb biex togħġob lil Alla;

it-tielet grad li tħobb lil Alla għalih innifsu u l-proxxmu għall-imħabba ta' Alla.

Meta dawn il-Bażiliki ġew iddedikati lil Alla, Alla sab postu fihom biex jiltaqa' mal-poplu tiegħu.

Huwa jsib postu f'kull santwarju, kbir jew żgħir li l-bniedem jibni ad unur tiegħu, biex il-bnedmin isibu posthom.

Ġesù jgħammar f'kull knisja u kappella u jagħmilha d-dar tiegħu biex ikun qrib tagħna ħalli jgħinna nsibu postna, u meta nsibu postna, ma nitilfuhx!

Din hija l-missjoni tal-Knisja: li tgħin lill-bniedem jiltaqa' ma' Ġesù li huwa t-triq, il-verità u l-ħajja, biex il-bniedem ikun kapaċi jżomm postu fil-ħajja.

Mela ħa nidħlu f'rabta aktar mill-qrib ma' Ġesù, u Ġesù jħejjilna post li jixirqilna.

Kemm hija ħaġa kerha meta f'ħajjitna jkollna waqtiet fejn ma nkunux inħossuna f'postna!

Meta ma tkunx f'postok, xejn ma jagħmlek kuntent u ma tkunx tista' ssib kwiet.

Mhux faċli ssib postok fil-ħajja!

L-esperjenza tixhdilna li rridu nimpenjaw ruħna sewwa, speċjalment meta nkunu għadna żgħar, biex meta nikbru nsibu postna fis-soċjetà.

Min-naħa l-oħra, il-fatt li tkun kbirt fis-snin mhux bilfors ifisser li tkun sibt postok – tant li hawn min sar adult u għadu ma sabx postu, u għalhekk il-ħin kollu għaddej minn ħaġa għall-oħra... u jsir bħal

a rolling stone that gathers no moss.

Barra minn hekk, hemm min minħabba l-karattru tiegħu mhux kapaċi jżomm postu!

Meta tkun għadek student normalment ikollok ix-xewqat u l-aspirazzjonijiet tiegħek u tistinka ħafna biex tasal issib postok, fis-sens li jkollok okkupazzjoni definittiva.

Imma llum, minħabba l-kunċett ta' mobbiltà anki fix-xogħol, kważi ebda post ma joffri stabbiltà u sodisfazzjon biżżejjed u kapaċi nitħajru ngħaddu minn post għal ieħor.

L-istess jiġri fir-relazzjonijiet affettivi.

Qisha saret parti mill-kultura tagħna li wieħed jgħaddi minn relazzjoni għall-oħra, u mhux lakemm wieħed jasal biex jgħid li affettivament ikun sab postu!

Sa ftit snin ilu, meta wieħed kien jiżżewweġ, kien ikun konvint li dak iż-żwieġ huwa postu, imma llum l-affarijiet inbidlu bil-kbir.

Nosservaw li llum iż-żgħażagħ mhux qegħdin jiżżewġu ta' età żgħira għax iridu ż-żmien biex jikkonvinċu ruħhom li posthom ikun f'dik ir-relazzjoni partikulari – fil-fatt, ġieli jiġri li meta żagħżugħ jidħol f'relazzjoni stabbli, jibda jinħakem minn ċerti dubji, inċertezzi u beżgħat!

Imbagħad hemm dawk li affettivament isibu posthom u jiżżewġu, imma għal xi raġuni jew oħra jerġgħu jaqgħu jew iwaqqgħuhom minn posthom... u għalhekk ikollhom jaffrontaw mill-ġdid dak il-proċess biex jerġgħu jsibu posthom.

Hemm imbagħad dawk li jibqgħu ma jsibux posthom fil-mod kif jaħsbu, jirraġunaw u jiddeċiedu – jew għax ikunu nieqsa mill-maturità jew għax jinfixlu fil-ħsieb dgħajjef ta' żminijietna.

Ir-relattiviżmu tal-lum jagħmilha diffiċli li l-ħsieb tal-bniedem isib postu.

Quddiem din is-sitwazzjoni tolqotni s-sentenza li nsibu fil-Vanġelu meta Ġesù jgħid li sejjer iħejjilna post fejn noqogħdu (Ġwanni 14:3).

Fi kliem ieħor Ġesù qed joffrilna li jagħtina post fil-ħajja fejn aħna jkollna ħsibijiet ċari, trankwillità u serenità.

Ġesù qed jgħidilna:

Tħallux qalbkom titħawwad,

għax jien ngħinkom issibu postkom fil-ħajja.

Ħafna drabi, biex infittxu nsibu post tajjeb, aħna nagħmlu proġett li naħsbu li jista' jwassalna f'dak il-post; nippruvaw niksbu għarfien sħiħ, ċert u veritier li jgħinna niżguraw il-post li nixtiequ.

Imma Ġesù ma joffrilniex triq jew għarfien, imma joffrilna lilu nnifsu meta jgħid:

Jien hu t-Triq u l-Verità!

Għalhekk, biex isib postu n-Nisrani ma għandux bżonn ta'

road map

jew xi damma/ktieb bit-tagħrif, imma jeħtieġlu jidħol f'relazzjoni personali ma' Ġesù.

In-Nisrani li jrid isib postu għandu bżonn tal-persuna ta' Ġesù Kristu.

Min jiltaqa' ma' Ġesù jkun sab it-triq u s-sewwa li jgħinuh iżomm postu fil-ħajja.

Jien ċert li fil-ħajja ġieli ltqajna ma' persuni li kienu sereni u f'posthom, u dan għaliex f'ħajjithom kienu ltaqgħu ma' Ġesù.

Min ikollu din il-laqgħa ma' Kristu, għandu garanzija li f'ħajtu jħossu f'postu anki jekk madwaru jkun hemm ħafna affarijiet li ma humiex f'posthom.

Irridu nemmnu li jekk inħallu lil Ġesù jakkumpanjana, anki jekk ħajjitna tkun ħafna biċċiet, naraw dawn il-biċċiet jaqgħu f'posthom.

U int, sibtu postok jew għadek qed tfittxu?

Ippermettejt lil qalbek u lil ruħek jistrieħu f'posthom, jiġifieri f'min ħalaqhom għaliH?

X'post qed tagħti lil Ġesù f'ħajtek u fis-santwarju l-aktar intimu ta' qalbek?

Il-Mulej jista' jagħmel l-għamara tiegħu fik, għax f'ruħek isib post li jogħġbu?

Talba

Inti Mulejja, li tgħammar ġewwa fina: Agħmel li nsibuk, għax qabel ma nsibuk, ma nistriħux.

Fik biss tinsab il-hena u l-mistrieħ tagħna.

Int għamiltna għalik, o Alla, u qalbna ma ssib qatt kwiet, jekk ma tistrieħx fik.

Ammen.

(Talba ta' Santu Wistin)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar din il-festa tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u l-Ħsieb minn omelija tal-Isqof Mario Grech (12 ta' Mejju 2017).

__ATA.cmd.push(function() { __ATA.initDynamicSlot({ id: 'atatags-26942-5ed64ee2dbe2e', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


17 ta' Novembru: Santa Eliżabetta tal-Ungerija

Verżjoni Vidjo:

Santa Eliżabetta tal-Ungerija

"Tassew, ngħidilkom, kulma għamiltu ma' wieħed mill-iżgħar fost dawn ħuti, għamiltuh miegħi." –

Ġesù f'Mattew 25:40

SANTA ELIŻABETTA TAL-UNGERIJA

1207 – 1231

Tagħrif:

Fil-ħajja qasira tagħha, Santa Eliżabetta spikkat fl-imħabba kbira li kellha lejn il-foqra u lejn il-morda.

Aktarx li twieldet fl-1207, f'Sarospatak, fl-Ungerija.

Missierha kien ir-Re Indri II tal-Ungerija, u ommha kienet ir-Reġina Ġertrude ta' Merano, għalhekk trabbiet f'ħafna kumdità.

Fl-1221, meta kellha biss 14-il sena, iżżewġet lil Ludoviku IV, Landgraf tat-Turinġja, fil-Ġermanja.

Żewġha kellu 21 sena , 7 snin akbar minnha.

Kien żwieġ qasir, imma kien tassew hieni għax kienu jinħabbu ħafna.

Kellhom tlitt itfal.

Sa minn ċkunitha kellha qalbha tajba mal-fqar u l-morda.

Meta żżewġet sabet l-għajnuna ta' żewġha għax hu wkoll kien karitattiv.

Bl-għajnuna ta' żewġha, bniet sptar ħdejn il-palazz tagħha, u hi stess kienet tmur iddur bil-morda.

Ġieli ġara li meta l-isptar kien ikun mimli bil-pazjenti, kienet tieħu l-morda fil-palazz tagħha.

Fil-knisja qatt ma daħlet bil-kuruna fuq rasha, kienet tgħid:

"Kif nista' jien nidher bil-kuruna tad-deheb u l-ħaġar prezzjuż fuq rasi, meta Ġesù hu nkurunat bix-xewk?"

Wara sitt snin ta' ħajja l-iktar kuntenta fiż-żwieġ, żewġha miet fl-Italja minn marda li ħakmitu waqt li kien qed jieħu sehem fil-Kruċjata tal-Imperatur Frederiku II, fl-1227, 18-il ġurnata wara t-twelid tat-tielet tarbija tagħha Ġertrude.

L-għedewwa politiċi ta' żewġha keċċewha mill-palazz, u eżiljawha.

Eliżabetta, li issa kellha 20 sena, waqgħet f'faqar kbir għax il-qraba tagħha (min-naħa ta' żewġha) ċaħħdu lil din l-armla żagħżugħa minn kull kenn u mezzi għaliha u għal uliedha.

Hi kellha tmur minn post għal ieħor tittallab il-karità, imma l-virtujiet tagħha kienu akbar mill-isfortuni tagħha.

Irrifjutat li terġa' tiżżewweġ.

Minflok, hija ritirat ġewwa Eisenak, imbagħad fil-kastell ta' Pottenstin.

Iżda wara, għażlet li tgħix ġo dar modesta, ġewwa Marburgo.

Inkitbet mat-terz'ordni tal-franġiskani u kienet iżżur il-morda darbtejn matul il-jum u tgħinhom fil-ħtiġijiet tagħhom, tant li ftaqret hi stess.

Kienet tmur titlob il-karità u tagħmel l-aktar xogħlijiet umli fejn kien meħtieġ.

Din l-għażla ta' ħajja qajmet rabja kbira fost il-kunjati tagħha, tant, li waslu biex ħadulha l-kustodja ta' wliedha.

Imma xejn ma seta' jtellef jew inaqqas il-ġentilezza jew it-tjubija tagħha, lanqas is-severità eċċessiva tas-saċerdot li għażlet bħala direttur spiritwali tagħha.

Fl-aħħar, kisbet lura xi ftit mill-ġid li kellha u permezz tiegħu ħasbet għall-futur ta' wliedha imma qassmet il-bqija tas-sehem tagħha f'opri ta' karità.

Mietet fis-16 ta' Novembru 1231, meta kellha 24 sena.

Il-Papa Girgor IX iddikjaraha Qaddisa fl-1235, erba' snin biss wara mewtha.

Hija l-Patruna tal-Istituzzjonijiet tal-Karità tal-Knisja u tat-Terzjarji Franġiskani.

Ħsieb

Eliżabetta tal-Ungerija fehmet tajjeb il-lezzjoni li Ġesù għallimna meta ħasel saqajn id-dixxipli tiegħu fl-aħħar Ċena: Il-Kristjan għandu jkun wieħed li jservi l-bżonnijiet l-aktar umli ta' ħaddieħor, anke jekk wieħed iservi minn pożizzjoni għolja.

Ta' demm irjali li kienet, Eliżabetta setgħet tirrenja fuq is-suġġetti tagħha, imma minflok hija servithom b'qalb tant kbira u umli li l-ħajja qasira tagħha rebħet għaliha post speċjali fil-qlub ta' ħafna.

Insibu din l-affermazzjoni li ġejja dwar is-servizz u d-dedikazzjoni ta' Eliżabetta lejn il-foqra u l-morda f'din l-ittra:

"Hija kellha d-drawwa li żżur personalment il-morda kollha darbtejn kuljum, filgħodu u filgħaxija, Hija ħadet ħsieb b'mod personali lil dawk li l-aktar kienu jimbuttawk minħabba l-mard tagħhom.

Hija tat jieklu li xi wħud, akkwistat sodod lil xi oħrajn, ġarret xi wħud fuq spallejha stess u kienet tinvolvi ruħha f'bosta servizzi oħra għall-ġid tagħhom."

U jekk se nitkellmu dwar il-ħajja tat-talb ta' Santa Eliżabetta, il-konfessur tagħha Fr. Konrad ħallielna tassew xhieda eżemplari:

"Jiena nikkonferma quddiem Alla li, għalkemm kienet iddedikatha għal xogħlijiet bħal dawn tal-ħajja attiva, rari rajt mara kontemplattiva bħal Eliżabetta.

Xi nisa u rġiel reliġjużi nnutaw ħafna drabi li, meta hija kienet tkun lestiet it-talb privat tagħha, kien ikollha dawl emanenti f'wiċċha u, bħar-raġġi tax-xemx, kienu jiddu minn għajnejha."

Barra minn hekk, Santa Eliżabetta turina l-ħtieġa li għandu jkollna, fil-vjaġġ tal-fidi tagħna, gwida spiritwali kwalifikata li takkumpanjana lejn il-qdusija.

Eliżabetta segwiet bir-reqqa l-istruzzjonijiet tad-direttur spiritwali tagħna u dan hu ta' eżempju għalina lkoll.

Li wieħed jikber fil-ħajja spiritwali huwa proċess diffiċli.

Huwa faċli li naqgħu f'ħafna żbalji jekk ma jkollniex lil xi ħadd li jiddixxiplinana.

Santa Eliżabetta saret qaddisa mhux għax iżżewġet meta kellha 14-il sena, lanqas għax kellha tlitt itfal qabel ma għalqet għoxrin, lanqas għax romlot ta' għoxrin, lanqas għax mietet ta' 24 u ħalliet warajha tlitt itfal żgħar, iżda għax uriet imħabbitha lejn Alla fil-proxxmu, billi saret fqira biex tgħin il-foqra, ħliet saħħitha ddur bil-morda.

U int, għażilt lil xi saċerdot tajjeb u għaref bħala d-direttur spiritwali tiegħek, biex jigwidak u jakkumpanjak fil-vjaġġ tal-ħajja tiegħek?

Inti kemm tarah lil Alla f'ħutek il-bnedmin hekk li tasal tiftaqar u taħli saħħtek għalihom?

Sa fejn tasal imħabbtek għal Alla fl-oħrajn?

Talba

Missier Ħanin, nitolbuk biex tferra' r-raġġi kollhom dawl tal-grazzji tiegħek fil-qlub tagħna: ħalli bit-talb glorjuż ta' Santa Eliżabetta, nistgħu nitgħallmu npoġġu fil-ġenb il-ġid ta' din id-dinja mudlama, biex dejjem iżjed nifirħu bil-konsolazzjonijiet tiegħek tas-Sema.

Bi Kristu Sidna.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee2d4400', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


10 ta' Novembru: San Ljun il-Kbir

Verżjoni Vidjo:

San Ljun il-Kbir

"O Nisrani, ftakar fid-dinjità tiegħek." –

San Ljun il-Kbir

SAN LJUN IL-KBIR

Papa u Duttur tal-Knisja

? – 461

Tagħrif:

San Ljun twieled fit-tmiem tas-seklu erbgħa x'aktarx f'Ruma, imma ta' nisel Toskan.

Huwa serva bħala Djaknu taħt San Ċelestinu I u San Sistu III.

Sar Papa fid-29 ta' Settembru, 440, wara l-mewt ta' Sistu III.

Kellu jkun l-ewwel wieħed fost it-tliet Papiet li minħabba l-ħidma kbira fi żmien il-pontifikat tagħhom qalgħu l-isem tal-Kbir.

It-tnejn l-oħra huma San Girgor I (590-604), u San Nikola I (858-867).

Fis-sena 451 sar ir-raba' Konċilju Ekumeniku ta' Kalċedonja fejn inġabru xi 600 isqof.

Il-Papa bagħat ittra lill-Konċilju fejn fiha ddefinixxa ż-żewġ naturi u persuna waħda ta' Kristu kontra l-ereżija ta' Ewtike.

Dakinhar, minn fomm l-isqfijiet ħarġet l-espressjoni:

"Pietru tkellem permezz ta' Ljun."

Meta fis-sena 452, Attila kien nieżel bl-armata qawwija tiegħu lejn Ruma, il-Papa mexxa ambaxxata għand Attila, u rnexxielu jinnegozja miegħu li ma jaħbatx għal Ruma fuq wegħda li l-Papa jħallas lil Attila tribut annwali.

Tliet snin wara, meta Ġenseriku, Re tal-Vandali, ħabat f'daqqa waħda għal Ruma, il-Papa kien l-uniku li ddefenda l-belt u rnexxielu jwaqqaf il-kefrija u l-istraġi li kienet qed issir, u salvaha minn qerda totali.

Il-Papa Ljun ddefenda wkoll it-tagħlim tal-Knisja kontra l-Manikej, il-Pelaġjani, il-Prixxiljanisti u n-Nestorjani.

Bil-qawwa kollha ddefenda u saħħaħ il-Papat, u wera ċar li l-awtorità sħiħa tal-Knisja tinsab f'idejn il-Papa.

Fost il-kitba tiegħu għandna 96 prietka u 143 ittra magħrufin għall-għerf teoloġiku tagħhom.

San Ljun miet fl-10 ta' Novembru, 461.

Illum il-fdal tiegħu jinsab midfun fil-Bażilika ta' San Pietru, taħt artal iddedikat għalih.

Fl-1754, Benedittu XIV iddikjarah Duttur tal-Knisja.

Ħsieb

"Toqol li taħarbu"

– hekk tkellem San Ljun I fuq l-uffiċċju tal-Papa.

Madankollu ftit kienu tant kapaċi li jġorru bil-għaqal dan it-toqol b'tant diliġenza u ħeġġa.

Ma kinitx ħaġa ħafifa li tmexxi l-knisja fil-ħames seklu.

Il-gwerra tal-barbari kienet qed tkisser il-provinċji li ma felħux jirreżistu.

Il-Lvant kien imħawwad b'ereżija ġdida u perikoluża.

Kontra kull ereżija Ljun I ħadha bil-qawwa kollha.

Il-kriżi dommatika tul il-pontifikat tiegħu qamet meta patri minn Kostantinopli jismu Ewtikes u l-patrijarka ta' Alessandria, Dioscorus bdew jgħallmu li fi Kristu hemm natura waħda biss.

Fuq talba tal-patrijarka ta' Kostantinopli San Flavjan li informa lill-Papa li din l-ereżija bdiet tinxtered b'mod allarmanti, il-Papa Ljun kiteb ittra lil Flavjan fejn b'mod kategoriku kkundanna l-iżball ta' din id-duttrina falza.

Din l-ittra tant hi famuża għat-tagħlim li fiha, li ġiet miżmuma u venerata bħala kredu.

Sar konċilju, ir-raba' wieħed, li ltaqa' fil-Kalċedonja fis-sena 451 fejn il-padri kkundannaw lil Ewtikes u ġiet aċċettata l-ittra ta' Ljun bħala t-twemmin reali fuq in-natura ta' Kristu.

Fl-oċċident id-dgħjufija imperjali kienet ir-raġuni li l-Papa Ljun għamilha ta' intermedjatur bejn il-poplu tiegħu u l-barbari.

Attila kien theddida għall-popli.

Ljun kollu kuraġġ mar jiltaqa' miegħu fuq ix-xtut ta' Mincio, wieħed jirrapreżenta l-qawwa brutali u l-ieħor il-forza morali.

Rebaħ Papa Ljun.

Attila laħaq ftehim ta' paċi ma' Ruma u ħelisha minn kull deni.

Tliet snin wara meta l-flotta ta' Genseric għaddiet mix-xmara Tiber, ir-Rumani kollha mbeżża' daru lejn l-isqof tagħhom.

Għal darba oħra l-Papa ġie wiċċ imbwiċċ mar-re vandalu li wiegħed lill-Papa li ebda bniedem ma kien ser ikun maqtul u ebda dar ma kienet ser tkun mogħtija n-nar.

Genseric żamm kelmtu u għal 14 -il jum is-suldati serqu kemm felħu mill-ġid ta' Ruma.

Kien Papa tassew kbir.

Diplomatiku, amministratur, teologu u oratur u fuq kollox bniedem t'Alla.

Bir-raġun jistħoqqlu l-isem ta' Papa Ljun il-Kbir.

Miet fis-sena 461 wara 21 sena ta' ħidma pontifiċja.

Probabbilment aħna mhux ser ikollna nwettqu x-xogħol li għamel dan il-Qaddis, li niltaqgħu ma' mexxejja ta' armati qawwija u ninnegozjaw magħhom biex nevitaw qerda u ħerba kbira.

Iżda lkoll kemm aħna nistgħu, f'ħin jew ieħor, innisslu l-ordni, l-kwiet u il-paċi, permezz ta' kliem li jberred jew li jfarraġ jew ukoll billi nżommu s-skiet flok intawlu lsienna.

Talba

O Alla, int waqqaft il-Knisja tiegħek fuq l-Appostlu li għażilt bħala l-blata sħiħa, u ma tħalli qatt li s-setgħat tal-infern jegħlbuha; agħmel li, bit-talb tal-Papa San Ljun, hija tibqa' sħiħa fil-verità tiegħek u titwettaq dejjem fis-sliem.

Bi Kristu Sidna.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Here one can find all of Saint Leo's writings:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64ee3d5b73', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


8 ta' Novembru: Beata Eliżabetta tat-Trinità

Verżjoni Vidjo:

Beata Eliżabetta tat-Trinità

"Meta Ġesù għamel fija l-għamara tiegħu, meta Alla ħa pussess tant tajjeb tal-qalb tiegħi, minn dak il-waqt, minn dak il-kunċert misterjuż, minn dik il-laqgħa divina u delikata, ma kelli l-ebda ispirazzjoni oħra ħlief li nagħti ħajti sabiex nirritorna xi ftit għal din l-imħabba kbira tiegħu.

Lill-Maħbub Ewkaristiku li straħ fil-qalb dgħajfa tiegħi, filwaqt li mlieha bil-grazzji kollha tiegħu." –

Minn poeżija tal-Beata Eliżabetta tat-Trinità

BEATA ELIŻABETTA TAT-TRINITÀ

Soru Karmelitana

1880 – 1906

Tagħrif:

Hija twieldet filgħodu fit-18 ta' Jannar 1880, f'kamp/sptar tal-militar, ladarba missierha kien Kaptan fl-Armata Franċiża.

Missierha kien il-Kaptan Francois Joseph Catez u ommha, Marija Rolland.

Tgħammdet nhar it-22 ta' Lulju, fil-festa ta' Santa Marija Maddalena u ġiet imsejħa Maria Ġużeppa Eliżabetta.

Meta miet missierha, kellha 7 snin u dan ġegħelha taħseb fil-fond u fit-tul fuq l-eternità.

Il-karattru tagħha ma kienx wieħed faċli.

L-istorja tagħha tgħidilna li kienet sensittiva, ta' rasha u jitlagħlha malajr.

Madankollu t-tifla kellha qalbha miftuħa beraħ.

Tant hu hekk li meta seħħilha tagħmel l-ewwel qrara tagħha kienet determinata li tibda gwerra dejjiema kontra l-karattru diffiċli tagħha.

Fil-kitbiet tagħha Eliżabetta ssejjaħ dan il-jum partikulari fil-mixja spiritwali tagħha bħala "il-ġurnata tal-konverżjoni tiegħi."

Hija baqgħet tissielet mal-karattru tagħha sal-età ta' 19-il sena.

Wara li rċeviet lil Ġesù għall-ewwel darba fit-Tqarbin Imqaddes Eliżabetta kellha l-grazzja żżur ma' ommha l-Karmelu ta' Dijon.

Jumejn wara din iż-żjara l-Madre kitbitilha hekk liċ-ċkejkna:

"Binti hemm misteru kbir moħbi wara ismek... inti jismek 'Dar ta' Alla.'

Hemm qegħdin jgħammru t-Tlieta li inti tħobb."

Minn hemm 'il quddiem Sabeth, l-isem li bih kienet magħrufa Eliżabetta, bdiet mixja profonda ta' għarfien ta' din ir-realtà daqshekk kbira u ta' sbuħija mill-aqwa.

Meta kellha 14-il sena bdiet tħoss l-istedina ta' Ġesù li jgħarrasha miegħu.

Kien hawn fejn Sabeth sabet ostakolu kbir: ommha.

Dan il-fatt iżda ma gerrixx lil Sabeth milli tgħix ħajjitha b'serenità.

Tant hu hekk li ssuktat timxi 'l quddiem fil-mogħdija mużikali tagħha bħala pjanista.

Ħilitha tant kemm kienet kbira li fuq fomm kulħadd kien hemm l-istess għajta: x'futur sabiħ kien hemm lest għal Sabeth!

Sabeth kienet ukoll tagħti daqqa t'id fil-parroċċa fejn kienet tgħix permezz tat-tagħlim tal-Katekiżmu, id-daqq tal-orgni u l-organizzazzjoni taż-żgħażagħ.

L-affarijiet ħadu xejra differenti f'ħajjitha meta għalqet 21 sena.

Kien f'din l-età li ommha ċediet u tatha l-barka tagħha biex tkun tista' tidħol fil-Karmelu ta' Dijon.

Hija daħlet nhar il-Festa tal-Porzjunkola, jiġifieri nhar it-2 t'Awwissu, 1901.

Sabeth libset il-libsa kkonsagrata Karmelitana nhar it-8 ta' Diċembru tal-istess sena u s-superjuri tagħha tawha l-isem ta' Swor Eliżabetta tat-Trinità.

In-novizzjat għaliha kien mument ta' prova kbira.

Batiet fuq li batiet f'ruħha.

Madankollu wara xitwa qalila tan-novizzjat hekk kif għamlet il-professjoni reliġjuża tagħha dehret b'mod tal-għaġeb għaliha rebbiegħa ta' grazzji kbar.

Aktar ma bdiet tikber fil-grazzja tal-Mulej aktar Eliżabetta bdiet tagħraf li s-sejħa tagħha fil-Knisja kienet 'avvent ieħor' li kellu bħala għan l-Inkarnazzjoni tal-Verb fl-erwieħ tal-bnedmin.

Is-sinsla tal-ħajja spiritwali tal-Beata Eliżabetta kienu l-kliem ta' Ġesù fil-Vanġelu skont San Ġwann:

"Jekk xi ħadd iħobbni, iħares kelmti, u Missieri jħobbu, u aħna niġu u ngħammru għandu"

(Ġwanni 14:23).

Bil-qawwa tal-grazzja ta' Alla li fiha saret xmara ta' ilma frisk u ħaj Eliżabetta bdiet tgħix ħajja mill-aktar maqgħuda mat-Trinità li kienet tħoss tgħix ġewwa fiha.

Ta' għalliema għarfa u umli li kienet Eliżabetta għaddiet it-teżor tal-esperjenza tagħha lil ħaddieħor.

Eliżabetta kitbet mat-13-il meditazzjoni lil oħtha Margaret u semmiethom "Kif issib il-Ġenna fl-art."

Misjuqa mill-prijura tagħha Eliżabetta kitbet il-meditazzjonijiet li għamlet fl-aħħar irtir tagħha hawn fl-art.

F'Ġunju tal-1903 Eliżabetta tat bidu għall-kalvarju tagħha fl-art.

Kien f'din is-sena li mardet bl-Addison Disease.

Minkejja li kienet fl-eħrex tbatija fuq is-salib tal-mard tagħha Eliżabetta aktar issuktat titwaħħad ma' Kristu Msallab.

L-imħabba tagħha għalih wasslitha biex toffri tbatijietha għas-salvazzjoni tal-erwieħ u biex il-Knisja tissokta tissaħħaħ.

Aktar ma Eliżabetta ngħatat lilha innifsha għall-Mulej permezz tal-offerta ta' tbatijietha aktar bdiet tara l-grazzja tiegħu tfur minn ġo fiha għall-oħrajn.

Il-grazzja tal-Mulej fiha tant kemm kienet qawwija li Eliżabetta bdiet issejjaħ lilha nfisha "Tifħir tal-Glorja."

Dan kien l-għan aħħari u ewlieni ta' ħajjitha.

U xtaqet li tkun hekk mhux biss fis-sema imma, u fuq kollox, minn din id-dinja stess!

F'Novembru, tal-1904 Eliżabetta, imnebbħa minn Alla Trinità, l-għaxqa ta' dak kollu li hi, kitbet b'tant imħabba t-talba tagħha lit-Trinità.

F'din it-talba ta' Eliżabetta wieħed ma jistax ma japprezzax il-profondità tal-għaqda tagħha mal-qalba tal-misteru tal-fidi tagħna Nisranija.

L-aħħar kliem li lissnet fuq din l-art huma xhieda ta' kemm l-għaqda tagħha mat-Trinità kienet tassew profonda:

"Sejra lejn id-Dawl, lejn l-Imħabba, lejn il-Ħajja."

Eliżabetta marret fid-Dar ta' Missierna tas-Sema nhar id-9 ta' Novembru, 1906.

Kien nhar il-25 ta' Novembru, tal-1984 meta Eliżabetta tat-Trinità ġiet ibbeatifikata fil-Bażilika Vatikana flimkien ma' José Manyanet y Vives u Daniel Brottier.

Min jista' jinsa l-kliem tassew sabiħ li ħarġu minn fomm San Ġwanni Pawlu II fl-omelija tal-beatifikazzjoni tagħha:

"Illum nippreżentaw lid-dinja lil din ir-reliġjuża klawstrali li għexet ħajja 'moħbija flimkien ma' Kristu f'Alla' (Kolossin 3:3) l-għaliex hija xhieda imdawla tal-ferħ li wieħed ikun miżrugħ u msejjes fl-imħabba (Efesin 3:17).

Hija tiċċelebra l-isplendur ta' Alla l-għaliex għexet fil-qalba tal-preżenza tal-Missier, tal-Iben u tal-Ispirtu s-Santu, u li fihom għarfet ir-realtà ħajja tal-imħabba bla tmiem"

Ħsieb

Talba sabiħa tal-Beata Eliżabetta tat-Trinità:

"O Alla tiegħi, Trinità li nqim, għinni ninsa għal kollox lili nnifsi biex ngħammar fik, fis-sod u fis-sliem qisha ruħi ġa qiegħda fl-eternità; jalla xejn ma jkun jista' jtellifli s-sliem jew iġegħelni nitbiegħed minnek, o Alla tiegħi li fik ma hemmx tibdil, iżda kull minuta teħodni aktar 'il bogħod fil-fond tal-Misteru tiegħek!

Agħti s-sliem lil ruħi.

Agħmilha l-ġenna tiegħek, l-għamara għażiża tiegħek u l-post tal-mistrieħ tiegħek.

Jalla ma nħallik qatt waħdek, imma nkun hemm jien, kollni kemm jien, dejjem nishar fil-fidi tiegħi, dejjem inqimek, dejjem mogħtija għall-ħidma ħallieqa tiegħek."

Dan hu kliem Eliżabetta, f'waħda mill-ittri li kitbet lil oħtha:

"Oħt għażiża, jeħtieġ li tħassar il-kelma 'skuraġġament' mill-vokabularju tiegħek tal-imħabba; aktar ma tagħraf id-dgħufija tiegħek, id-diffikultà biex tinġabar, aktar mal-Imgħallem jidher moħbi, aktar għandek tifraħ għax aktar tkun qiegħda tagħtih, u mhux aħjar tagħti milli tirċievi meta wieħed ikun iħobb?

Alla qal lil San Pawl: 'biżżejjed għalik il-grazzja tiegħi, il-qawwa tiegħi tidher fejn hemm id-dgħajjef' (2 Korintin 12:9), u l-qaddis kbir dan fehmu tant tajjeb li għajjat: 'niftaħar minn qalbi l-aktar bid-debbulizzi tiegħi biex il-qawwa ta' Kristu tgħammar fija.'

X'jimporta għalhekk dak li nħossu?

Hu l-immutabbli, Dak li ma jinbidel qatt: iħobbok illum, bħalma kien iħobbok il-bieraħ u bħalma se jħobbok għada."

Dan kliem li qalet il-Beata lill-Madre tagħha ftit qabel mewtha:

"Madre għażiża, qabel ma nitlaq se nħallilek bħala wirt din il-vokazzjoni li kelli fi ħdan il-Knisja u li minn issa se naqdiha bla ebda waqfien fil-Knisja tas-sema: inkun tifħir ta' sebħ lit-Trinità Qaddisa."

L-għerf li kellha Eliżabetta tat-Trinità kien matur u sod.

Il-ħajja spiritwali tagħha kienet żviluppata ħafna qabel ma daħlet fil-Karmelu.

Hija ħallitilna ħafna fuq xiex naħsbu qabel ma mietet fl-età żgħira ta' sitta u għoxrin sena.

Hi tat imħabbitha għall-ħajja spiritwali u għax-xewqa tagħha li kulħadd għandu jikber f'din il-ħajja, l-Insara kollha.

Hija esprimiet dak li riedet tagħmel fis-sema bil-kliem li ġej:

"Naħseb li fis-sema l-missjoni tiegħi se tkun li niġbed l-erwieħ billi ngħinhom joħorġu minnhom infushom sabiex jigranfaw ma' Alla b'moviment sempliċi u ta' mħabba totali, u biex iżommu lilhom infushom f'dan is-silenzju kbir ġewwa fihom, li jħalli lil Alla jikkomunika lilu nnifsu lilhom u jittrasformahom Fih innifsu."

B'dawn il-ħsibijiet profondi, il-Beata tal-lum tisfida lin-Nisrani ta' żminijietna u lilek li qed taqra bħalissa, biex tieqaf, tagħti ħarsa u titwila tajba lejk innifsek u tistaqsi:

Fejn jiena sejjer/sejra?

X'tip ta' prijorità għandu Alla fil-ħajja tiegħi?

Kif qed nitrasforma lili nnifsi f'Alla?

Nixtieq li ħajti tkun xhieda mdawla tat-Trinità Qaddisa?

Nixtieq li ħajti tkun ċelebrazzjoni waħda tal-isplendur ta' Alla Trinità, li ħalaqni fuq xbiehetu u fdieni b'mod tal-għaġeb?

Nixtieq li ħajti tkun "Tifħir tal-Glorja" bħalma kienet dik tal-Beata Eliżabetta tat-Trinità?

Talba

Verb Etern, Kelma ta' Alla tiegħi, irrid ngħaddi ħajti nisimgħek: irrid noqgħod dejjem attenta biex nitgħallem kollox mingħandek.

Ammen.

(Talba tal-Beata Eliżabetta tat-Trinità)

O Alla tiegħi, Trinità li nadura, għinni biex ninsa għal kollox lili nnifsi ħalli nistabbilixxi ruħi fik, ħiemda bla ma nitħarrek bħallikieku ruħi ġa qiegħda fl-eternità!

Jalla xejn ma jtellifni l-paċi tiegħek jew joħroġni minnek.

Ammen.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

u minn kitba ta' Patri Mario Attard OFM Cap.

__ATA.cmd.push(function() { __ATA.initDynamicSlot({ id: 'atatags-26942-5ed64ee3d608a', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


11 ta' Frar: Il-Verġni Mqaddsa Marija ta' Lourdes

Verżjoni Vidjo:

Il-Verġni Mqaddsa Marija ta' Lourdes

"Sliem għalik, o Vergni Mqaddsa,

l'Inti dehert lil Bernardina

ġewwa l-grotta minn ta' Lourdes,

biex imħabbtek int turina."

~ Innu mill-Kurunella tal-Immakulata Kunċizzjoni ta' Lourdes

IL-VERĠNI MQADDSA MARIJA TA' LOURDES

Tagħrif:

Lourdes, belt żgħira ħdejn il-Pirinej, il-muntanji li jifirdu lil Franza minn Spanja, kienet ftit magħrufa sal-1858.

Dak li kellu jagħmilha ċentru ta' attrazzjoni għad-dinja kollha kienet grotta moħbija u minsija minn kulħadd – grotta fil-blat ta' Massabielle, li kienet isservi bħala post ta' kenn lir-rgħajja tal-post u lill-merħliet tagħhom.

Minnha bdiet dik l-opra grandjuża tal-ħniena ta' Marija.

Fil-11 ta' Frar 1858, il-Madonna dehret għall-ewwel darba, fl-aħħar ġurnata tal-Karnival, lil tfajla fqajra ta' erbatax-il sena li ħarġet għall-ħabta tal-ħdax minn darha ma' oħtha iżgħar minnha u ma' ħabiba oħra, u marret biex issib xi ftit zkuk għan-nar.

Kienet Bernardetta Soubirous, xebba sempliċi u marradija, iżda innoċenti u twajba, li l-Madonna għażlitha bħala strument għall-pjan tagħha – għodda umana ċkejkna ta' ħidma kbira u divina.

Waqt li t-tfajla kienet tfittex post mnejn tista' taqsam ix-xmara Gave, ħasset bħal buffura riħ qawwija żżommha u f'nofs ta' dawl qawwi rat bilwieqfa fid-daħla tal-grotta sinjura ta' sbuħija singulari u ta' mġiba maestuża.

Kienet tidher ta' xi għoxrin sena, la twila u lanqas qasira.

Kellha libsa twila bajda aktar mis-silġ, marbuta ma' qaddha b'faxxa lewn is-sema b'għoqda quddiem u nieżla rduppjata sa rkopptejha.

Rasha kienet mgħottija b'velu abjad, jinżel sal-art, u fuq kull riġel kienet tiddi warda tad-deheb.

F'idha kellha kuruna sabiħa tar-rużarju, biż-żibeġ bojod minsuġin bid-deheb u b'salib tad-deheb.

Idejha kienu mgħaqqdin quddiem sidirha u għajnejha fissi lejn is-sema, bħal waħda qiegħda titlob.

F'din l-ewwel dehra s-Sinjura tas-sema għallmitha trodd is-salib bid-devozzjoni; u waqt li kienet tgħodd iż-żibeġ tal-kuruna bdiet tħeġġiġha bl-eżempju ħalli tgħid hi wkoll ir-Rużarju.

Fit-tieni jum tad-dehra, it-tfajla, imwissija minn ommha, xeħtet ftit ilma mbierek fuq is-Sinjura, u hi bi tbissima ta' ħlewwa wriet kemm dan kien jogħġobha.

Fit-tielet dehra stiednet lil Bernardetta biex tiġi fil-grotta għal ħmistax-il jum fuq xulxin, u wegħditha hena kbir, mhux f'din id-dinja, iżda fl-oħra.

F'dawn id-dehriet is-Sinjura ħeġġitha biex titlob għall-midinbin, biex tbus l-art u tagħmel penitenza; talbitha wkoll biex tgħid lis-saċerdoti ħalli jibnulha knisja hemm, fejn il-popli jistgħu jmorru jitolbu.

Urietha post fil-grotta, u qaltilha biex tixrob u tinħasel bl-ilma li beda ħiereġ minn hemm minnufih.

B'kollox dehritilha tmintax-il darba, ġo għar, mill-11 ta' Frar sas-16 ta' Marzu, 1858.

Waqt id-dehriet il-Madonna kienet tgħaddi ż-żibeġ tal-kuruna bejn subgħajha filwaqt li Bernadette titlob ir-Rużarju.

Għat-talba tal-kappillan, f'kull dehra lis-Sinjura li kienet qed tidhrilha kienet issaqsiha x'jisimha.

Kien fil-25 ta' Marzu, festa tal-Annunzjazzjoni, għall-mistoqsija li Bernadetta reġgħet għamlitilha dwar x'kien jisimha, is-Sinjura għaqqdet il-palmi ta' idejha flimkien u b'leħen ċar wieġbet bid-djalett ta' Lourdes:

"Jiena l-Immakulata Kunċizzjoni."

Id-domma tat-Tnissil Bla Tebgħa ta' Marija kienet ġiet definita mill-Papa Piju IX inqas minn erba' snin qabel.

It-tmintax u l-aħħar dehra saret nhar il-festa tal-Madonna tal-Karmnu, fis-16 ta' Lulju 1858.

Id-dehriet ħallew impressjoni qawwija fuq Bernadetta.

Meta darba neputija tagħha staqsietha:

"Zi, hija xejn sabiħa l-Madonna?"

Bernadetta weġbitha:

"Hija tant sabiħa li, min jaraha darba, jkollu seba' mitt sena sa jmut biex ma jitlifha qatt iktar!"

Sadattant il-poplu, miġbud mill-għeġubijiet li bdew isiru u l-grazzji li bdew jinkisbu, beda kulma jmur jiżdied, minn dehra għall-oħra.

Mhux ta' min jistagħġeb li l-kobor tal-folla beda jħasseb 'l-awtoritajiet ekkleżjastiċi minn banda u l-oppożizzjoni ta' awtorità ċivili anti-reliġjuża u atea mill-oħra.

Iżda l-lealtà u s-sinċerità tat-tfajla, flimkien mal-fejqan sopranaturali li kien ġa beda jsir fil-beraħ, rebħu fuq kull xkiel u kull biża', u ftit xhur kienu biżżejjed biex iwasslu l-isem ta' Lourdes barra mill-fruntieri ta' Franza.

L-aħħar dehriet saru quddiem bosta eluf ta' fidili.

Fid-19 ta' Mejju 1866, fil-preżenza ta' Bernardetta, kienet saret l-ewwel quddiesa fil-kappella (Kripta), li 25 raġel, fosthom missierha, kienu ħadmu għal tliet xhur, lejl u nhar, jaqtgħu il-blat biex lestewha.

F'din il-knisja Ġesù Ewkaristija jkun espost minn filgħodu sa filgħaxija, għax il-fini tal-Madonna hu li permezz tagħha, il-bnedmin jersqu iktar qrib lejn Ġesù.

(Fuq il-lemin ta' din il-knisja, taqsam it-triq, hemm il-Kappella kbira tar-Rikonċiljazzjoni fejn ikun hemm qrar b'ilsna differenti.

Terġa' fuq il-lemin ta' din il-kappella hemm għolja li ma' tulha hemm l-istazzjonijiet tal-Via Sagra bi statwi kbar tal-bronż).

Imbagħad inbniet il-Bażilika ta' Fuq, li l-artal tagħha jiġi sewwa sew fuq l-għar fejn dehret il-Madonna.

Fl-1901 ġiet ikkonsagrata l-Bażilika tar-Rużarju.

Tissejjaħ hekk għax barra l-artal maġġur fiha ħmistax-il kappellun li jirrappreżentaw il-ħmistax-il misteru tar-Rużarju.

Fil-25 ta' Marzu 1958 infetħet il-Kappella ta' taħt l-art iddedikata lil San Piju X, li tesa' 30,000 ruħ, biex meta jkun il-maltemp il-funzjonijiet isiru fiha.

Bernardetta għexet għal sentejn oħra f'darha, u mbagħad talbet biex tidħol mas-Sorijiet tal-Karità ta' Nevers, u saret soru magħhom fl-1865.

Għexet 14-il sena oħra, qalb ħafna mard u sofferenzi, u mietet fis-16 ta' April tas-sena 1879, b'sinjali mhux ordinarji ta' qdusija.

Baqgħet sa mewtha ssostni li kulMa qalet kien kollu minnu.

Il-Papa Piju XI iddikjaraha beata fl-1925 u qaddisa fit-8 ta' Diċembru, 1933.

Permezz ta' dawn id-dehriet, il-Madonna tistieden il-midinbin għall-indiema u tqanqal fil-Knisja l-ħeġġa għat-talb u mħabba ikbar speċjalment fl-għajnuna lill-morda u lill-foqra.

Wieħed mill-messaġġi tal-Madonna kien li ngħidu r-Rużarju.

Illum Lourdes huwa wieħed mill-aktar santwarji Marjani li jżuruh nies, fejn l-għadd ta' mirakli kbar li saru, ġeneralment waqt il-Purċissjoni bis-Sagrament, huma monument ħaj tal-interess kbir li Marija għandha fina l-bnedmin mifdijin bid-Demm ta' Binha.

Mill-1992, il-Papa Ġwann Pawlu II iddikjara l-11 ta' Frar Jum Internazzjonali tal-Morda.

Ħsieb

Dan diskors li qal il-Qaddis Papa Ġwann Pawlu II – Vatikan 13 ta' Mejju, 1992:

"Flimkien ma' Marija Omm Kristu, li kienet ħdejn is-Salib, ejjew aħna nieqfu quddiem is-slaleb tal-bnedmin illum.

Hekk Lourdes huwa wieħed mill-akbar santwarji Marjani maħbuba mill-Insara, huwa l-post u fl-istess ħin is-simbolu tat-tama u grazzja, bħala sinjal ta' aċċettazzjoni tat-tbatija offruta għas-salvazzjoni.

Bħalissa Alla qed jippermetti li jien ukoll ikolli nsofri t-tbatija u d-dgħjufija tiegħi nnifsi.

Dan jagħmilni aktar qrib tagħkom, jgħinni nifhem aħjar dak li għaddejjin minnu intom.

Jiena nistedinkom biex flimkien miegħi toffru t-tbatijiet tagħkom lill-Mulej, li bis-salib tiegħu wettaq ħwejjeġ kbar; noffru dan biex bl-Ewkaristija, il-Knisja kollha tgħaddi minn tiġdid tal-fidi u l-karità; biex id-dinja kollha tagħraf il-benefiċċju tal-maħfra, il-paċi u l-imħabba."

Imma x'tip ta' qima tistenna mingħandna din l-Omm tagħna tas-Sema?

Mhux li nersqu lejn Binha, nindmu minn dnubietna u nirċievu s-Sagramenti tal-Qrar u t-Tqarbin b'mod frekwenti?

Mhux li nimitaw il-virtujiet tagħha, b'mod speċjali dik tal-umiltà u d-dispożizzjoni tagħha li tisma' l-Kelma t'Alla u twettaqha?

Mhux li ngħixu ħajja ta' talb bħalha u ningħaqdu magħha fit-talba tant għal qalbha tar-Rużarju?

Jekk tixtieq tkun taf kif tista' tħejji ruħek biex tgħix hekk tassew, nistiednek iżżur is-sit Malti, li fih it-Trattat ta' San Alwiġi De Montfort fuq id-Devozzjoni vera lejn Marija u kif wieħed jista' jagħmel l-att ta' konsagrazzjoni u l-benefiċċji tagħha, Talb, l-Uffiċċju tal-Madonna, Vidjos u ħafna aktar ...

Tista' tmur għalih billi tagħfas fuq din il-link:

Tista' tara wkoll:

Tagħrif dwar it-Tnissil Bla Tebgħa tal-Verġni Mqaddsa

Kurunella tal-Madonna tal-Lourdes

Rużarju bl-għajnuna ta' vidjos

Grupp fuq

Facebook

bl-isem:

'Devozzjoni vera lejn il-Verġni Marija'

Talba

O Verġni, Immakulata, Omm tal-ħniena, saħħa tal-morda, refuġju tal-midinbin, konsolatriċi tal-imnikktin, inti tagħraf il-bżonnijiet tiegħi, it-tbatijiet tiegħi, ixħet fuqi l-ħarsa ħanina tiegħek.

Bid-dehra tiegħek fil-grotta ta' Lourdes, inti ridt li hija ssir lok magħżul mnejn ixxerred il-grazzji tiegħek, u diġà bosta msejknin sabu r-rimedju tal-mard tagħhom fir-ruħ u l-ġisem.

Niġi jiena wkoll mimli bit-tama sabiex nitolbok il-grazzji tiegħek ta' omm: isma', omm ħanina, it-talb umli tiegħi, sabiex mimli bil-benefiċċji tiegħek, nagħmel kemm nista' biex nimità l-virtù tiegħek, biex ġurnata jkolli sehem fil-glorja tiegħek tas-sema.

Hekk ikun.

Omm tagħna ta' Lourdes, itlob għalina.

Santa Bernardetta itlob għalina.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

On old film entitles 'The Song of Bernadette':

Nota: It-Tagħrif dwar din il-Festa tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee3d88d8', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


13 ta' Novembru: San Staniżlaw Kostka

Verżjoni Vidjo:

San Staniżlaw Kostka

"Għandi nirrifletti fuqi nnifsi u nistaqsi: "X'għamilt għal Kristu?

X'qed nagħmel għal Kristu?

X'għandi nagħmel għal Kristu?"

San Staniżlaw Kostka

SAN STANISLAW KOSTKA

Konfessur u novizz Ġiżwita

1550 – 1568

Tagħrif:

Kien it-tieni wild ta' Ġovanni Kostka, senatur tal-Polonja.

Twieled fil-kastell ta' Rostkovo, u flimkien ma' ħuh, Pawlu, sentejn akbar minnu, studja d-dar, u mbagħad, ta' 14, mar miegħu l-kulleġġ tal-Ġiżwiti, Vjenna.

Kien mogħti minn ċkunitu għat-talb u għall-istudju, u ma kienx jisma' kliem mhux xieraq bla ma jħossu ħażin.

Sħabu fil-kulleġġ, kienu jistgħaġbu bid-devozzjoni u bil-ġabra tiegħu.

Ħuh kien ta' sikwit jiddieħek bih u jsawtu.

Iżda Stanislaw ma qatax qalbu: anzi darba wieġbu:

"Ġurnata għad naħrab u mbagħad ikollok tfisser lill-papà u lill-mamà għax ħrabt."

Kien jitqarben il-Ħdud u l-btajjel, isum il-jum ta' qabel, u dejjem f'kamartu jitlob jew jistudja.

Wara kważi sentejn marad u xtaq jitqarben.

Sid id-dar, Luteran, ma riedx; iżda f'dehra ġew iqarbnuh żewġ anġli.

F'dehra oħra, il-Madonna qaltlu li mewtu kienet għadha ma waslitx u li kellu jidħol Ġiżwita.

Malli fieq, talab lill-Provinċjal, Patri Maggi; iżda dan beża' jaċċettah Vjenna, billi missieru ma kienx irid.

Allura l-qaddis qatagħha li jitlaq bil-mixi għal Ruma, 350 mil.

Wara li waqaf Dillingen, fejn il-Provinċjal Kanisju żammu tliet ġimgħat, telaq għal Ruma ma' tnejn oħra, fejn il-Ġeneral Borġia aċċettah.

Libes ta' novizz fit-28 ta' Novembru 1567, ta' sbatax.

Ħa bħala dmiru li jaqdi dmirijietu kollha bil-perfezzjoni.

Ħajtu saret orazzjoni kontinwa.

L-imħabba ta' Ġesù Sagramentat kienet tidher fix-xegħla ta' wiċċu meta jidħol il-kappella.

Iżda dan il-mudell tan-novizzi ma kellux ħlief disa' xhur ħajja.

Ftit jiem qabel mewtu ħabbar li għandu jmut fil-festa tal-Assunta.

Miet fit-tlieta ta' filgħodu tal-15 ta' Awwissu.

Ħuh Pawlu kien wieħed mix-xhieda prinċipali fil-proċess għall-kanonizzazzjoni: ta' sittin sena talab li jidħol Ġiżwita.

Il-Papa Benedittu XIV ikkanonizzah fl-1726.

Ħsieb

Din li ġejja hija kitba tal-Qaddej Venerabbli ta' Alla Dun Ġwann A. Hardon S.J. mill-kitbiet tiegħu fuq San Staniżlaw:

"L-ewwel lezzjoni li nitgħallmu (minn dan iż-żagħżugħ qaddis San Staniżlaw Kostka) hija li jista' jkun hemm qdusija kbira anki fiż-żgħażagħ.

Fi kliem ieħor, Alla mhux biss ma jħares lejn wiċċ ħadd, Huwa ma ħarisx lejn wiċċ l-anġli.

L-essenza tal-qdusija hija fil-grazzja li Hu jagħtina.

Alla jagħti l-grazzji tiegħu lil min jixtieq Hu, f'liema kwantità jixtieq u aħna minn naħa tagħna, għandna nirrikonoxxu dawn ir-rigali tiegħu, napprezzawhom u nikkultivawhom.

Iva, jista' jkun hemm qdusija kbira fiż-żgħażagħ."

San Staniżlaw kien miġbur, umli, kellu d-dixxiplina li jevita konversazzjonijiet bla sens, fidil fir-rwoli u fir-relazzjonijiet tiegħu, studjuż, jilbes b'mod sempliċi, u jitlob ħafna; forsi l-eżempju konkret tar-raġel li dwaru nsibu fit-tieni ittra ta' San Pietru: raġel li jgħożż il-fidi tiegħu bi

"l-virtù, mal-virtù l-għerf; mal-għerf ir-rażna; mar-rażna s-sabar; mas-sabar it-tjieba; mat-tjieba l-ħbiberija tal-aħwa; mal-ħbiberija tal-aħwa l-imħabba."

(2Pietru 1:5-7) Qabel ma sar wieħed minnhom, kienu diġà jinkuh billi laqqmuh "Il-Ġiżwita!"

Il-fidi tiegħu talbet lit-tama biex takkumpanjah, biex tfarrġu fit-taqbid psikoloġiku u anke fiżiku kontra familtu.

Il-Fidi għenitu jirrealizza li Alla kien miegħu.

Kien għalhekk, li aktar ma kien ikollu tbatijiet, speċjalment mingħand ħuh, aktar kien jirċievi provi li Alla tassew, tassew iħobbu dejjem iżjed.

Sakemm, ġurnata waħda, il-fidi tiegħu tat in-nar – għall-imħabba.

X'setgħet kienet ir-raġuni jekk mhux l-imħabba li tħeġġet f'qalb it-tifel biex hu:

ħalla l-ġid materjali u l-ġejjieni politiku tiegħu,

ma beżax jaffaċċja t-theddid tal-ħallelin fit-triq,

bata minħabba l-klima,

u għadda mill-inkonvenjenzi kollha tat-toroq post-medjevali, infestati mill-ġlied bejn il-Kattoliċi u l-Protestanti minħabba r-Riforma, waqt li vvjaġġa mill-Awstrija lejn Ruma, it-tul ta' nofs il-Filippini?

X'kienet, jekk mhux l-imħabba dik li kkonvinċiet lil Staniżlaw, fl-aħħar, biex jaħfer lil ħuh u lil missieru għall-abbużi kollha li għaddewh minnhom?

Illum, aħna nunuraw b'għira qaddisa lil dan iż-żagħżugħ li ġġieled għal u fuq in-naħa ta' Alla għax tassew, minkejja d-dgħjufija anki tal-età tenera tiegħu, huwa qatt ma ħalla lil Alla.

Naħseb li hekk tfisser li tħobb – li tibqa' ggranfat/a ma' min tħobb u ma titilqux, jiġri x'jiġri.

Għalhekk meta ngħidu, Alla jħobbni, tfisser, Alla ma jħallini qatt.

Nicholas Sparks fin-Novella tiegħu 'Il-Messaġġ fil-Flixkun' jgħid, "Jekk inti tħobbha, jekk hi tagħmlek ferħan, u jekk tħossok bħal diġà tafha – allura tħallihiex titlaq."

Ittraduċi din għar-relazzjoni tagħna ma' Alla, u ssir: "Jekk inti tħobb lil Alla, jekk Alla jagħmlek ferħan/a, u jekk tħossok bħal tafu, allura titilqu qatt."

Imma l-Mulej huwa akbar minn dawn il-ħsibijiet li qed insemmu, u huwa aktar profond fi mħabbtu minn Nicholas Sparks għax għal Alla:

Anke jekk aħna ma nħobbuHx, anki jekk aħna ma nagħmluHx kuntent bina, u anke jekk inħossuh bħal barrani – minkejja dawn – Hu qatt mhu se jitlaqna.

Fil-lejla ta' qabel it-tluq tiegħu minn din id-dinja, Staniżlaw kiteb ittra lill-Verġni Mqaddsa Marija u talabha biex isejjaħlu għas-sema biex hemm ikun jista' jiċċelebra magħha l-anniversarju glorjuż tal-Assunzjoni tagħha.

Il-fiduċja tiegħu fil-Madonna, li diġà kienet ġabitlu ħafna sinjali favorevoli, kienet għal darb'oħra ppremjata; fil-15 ta' Awwissu, għall-ħabta tat-tlieta ta' filgħodu, waqt li kien miġbur b'devozzjoni jitlob lil Alla, lill-qaddisin, u lill-Verġni Marija, miet.

San Staniżlaw kien ħa għalih bħala l-patrun tax-xahar tiegħu ta' Awwissu, lill-martri glorjuż San Lawrenz, u ad unur tiegħu huwa kien iwettaq xi penitenza jew devozzjoni kuljum.

Lejlet il-festa tiegħu, huwa kiseb permess biex jagħmel d-dixxiplina; filgħodu mar għat-Tqarbin, u mbagħad poġġa quddiem l-immaġni tal-qaddis, l-ittra indirizzata lil Marija, li fiha talab li jkun jista' jmut fil-Festa tal-Assunzjoni, u talab lil San Lawrenz biex hu jippreżentalha l-petizzjoni tiegħu .

F'dak il-lejl qabdu deni ħafif, li, madankollu, żdied b'mod mgħaġġel; u lejliet l-Assunta, huwa rċieva l-aħħar Sagramenti.

Imbagħad, waqt li kien qiegħed imut, hu ġab miegħu ktieb żgħir li kien fih litanija li kiteb hu tal-qaddisin li lilhom iddedika kull xahar, u beda jinvokahom kontinwament.

Fit-tlieta ta' filgħodu, fil-Festa tal-Assunta, wiċċu ddawwal f'daqqa bil-ferħ, ħa l-aħħar nifsijiet u telaq ruħu f'idejn l-Omm ta' Alla, li kienet ġiet biex teskortah lejn is-sema.

San Staniżlaw jgħallimna f'kull prova tal-ħajja, u fuq kollox fil-mument tal-mewt, li għandna nirrikorru għand il-Madonna u l-qaddis/a patrun/a tagħna, u nafdaw mingħajr biża' fl-għajnuna tagħhom.

U int, kemm tagħtihom importanza lil Marija u lill-qaddisin hekk li tgħix fuq l-eżempju tagħhom?

Taħfer lil min abbuża u qed jabbuża minnek bi mħabba għal Kristu li miet għalik?

Lest/a għall-imħabba ta' Alla taffaċċja kull sfida u kuntrarju biex fl-aħħar mill-aħħar twettaq ir-rieda ta' Alla f'ħajtek?

It-talb ħerqan lejn Alla, l-Madonna u l-Qaddisin qed jiswa biex int titħeġġeġ għal ħajja aktar perfetta li tħejjik għall-jum il-mewt tiegħek?

Talba

Missier Qaddis, nitolbok il-grazzja li jien nasal għall-qdusija li Int tixtieq tara fija.

Agħtini l-għerf hekk li nimxi wara Ibnek, il-qawwa li nippersevera fit-tiġrib kollu li ngħaddi minnu, imma l-aktar Missier Qaddis, agħtini l-grazzja li nikseb il-ħajja eterna.

Żagħżugħ prezzjuż, San Staniżlaw, itlob għalina.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Għal aktar dwar il-Verġni Marija u d-Devozzjoni vera lejha, żur is-sit bil-Malti ddedikat għaliha billi tagħfas din il-link:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee3d59e0', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


11 ta' Novembru: San Martin ta' Tours

Verżjoni Vidjo:

San Martin ta' Tours

"Isqof qaddis, li minn qalbu ħabb lil Kristu s-sultan u ma beżax mill-kbarat setgħana tal-art!

Ruħ ta' qdusija liema bħalha, li għalkemm ma nfiridx mill-ġisem bis-sejf tal-moħqrija, iżda ma tilifx il-premju tal-martirju!" –

Antifona mil-Liturġija tas-Sigħat tal-Festa ta' San Martin ta' Tours

SAN MARTIN TA' TOURS

Isqof

316 – 397

Tagħrif:

San Martin twieled fis-sena 316, minn ġenituri pagani f'Sabaria, l-Ungerija, fejn missieru li kien fizzjal fl-Armata Rumana kien stazzjonat.

Ftit wara, missieru ġie trasferit f'Pavia, l-Italja.

Ta' ħmistax-il sena, daħal fl-Armata Rumana, u xi sentejn wara ntbagħat f'Amiens, Franza.

Hawn iltaqa' ma' wieħed fqir, li kien qed iterter bil-bard, ġietu ħniena minnu, qabad il-mantell li kellu fuqu, qasmu fi tnejn u tah biċċa.

Bil-lejl kellu viżjoni li dak il-fqir kien Ġesù stess.

M'għaddiex żmien twil, meta ħalla l-Armata, u tgħammed.

Wara mar Poitiers fejn ġie ordnat saċerdot minn San Ilarju, li kien Isqof ta' Poitiers.

San Martin talab lill-Isqof biex jagħtih biċċa art biex hemm ikun jista' jgħix fis-solitudini.

Hawn bdew jingħaqdu miegħu xi eremiti oħrajn, u bil-mod bena dak li kellu jkun l-ewwel monasteru ta' Franza, ġo Linuge', li malajr ifjorixxa.

Meta miet San Ilarju, in-nies bi ħġarhom marru għal San Martin, ġabuh u għamluh Isqof tagħhom fis-sena 371.

Bħala Isqof baqa' jgħix ħajja umli u sempliċi, iżda kien sod ħafna kontra l-eretiċi, għalkemm flimkien ma' San Ambroġ kien kontra li l-eretiċi jiġu kkundannati għall-mewt.

Miet fit-8 ta' Novembru 397, fl-età ta' 81 sena.

San Martin huwa l-ewwel Qaddis fil-Knisja tal-Punent, li ġie pubblikament ivvenerat qaddis, għalkemm ma kienx miet martri.

Difnuh f'Tours.

Fi Franza hemm madwar 4,000 knisja msemmijin għalih.

Il-kelma kappella ġejja mil-Latin "Cappella," u din hi ġejja mill-Franċiż "Chapele."

Jgħidu li l-oratorju fejn kienet meqjuma l-kappa (bil-Franċiż Chape) li San Martin qasam mal-fqir iterter bil-bard, beda jissejjaħ "Chapele."

Ħsieb

Dan qari mill-Ittri ta' Sulpiċju Severu dwar Martin, fqir u umli:

"Martin kien jaf ħafna minn qabel jum il-mewt tiegħu, u, meta wasal, qal lil ħutu li dan il-jum kien ħafna fil-qrib.

Ġara li kellu jmur iżur id-djoċesi ta' Candes minħabba l-firda li kien hemm fost il-kleru: għalkemm kien jaf li kien wasal fi tmiem ħajtu.

Xtaq iġib il-paċi fosthom u ma beżax jagħmel il-vjaġġ: qis li jkun tmiem tassew sabiħ għall-ħajja tiegħu ta' tjieba kieku kellu jħalli l-Knisja fl-hena tas-sliem.

Wara li qagħad ftit taż-żmien f'dak ir-raħal, jew aħjar f'dik il-knisja, fejn kien mar, u rnexxielu jġib il-paċi bejn il-kleru ta' hemm, meta beda jaħseb biex jerġa' lura lejn il-monasteru ħass tonqoslu s-saħħa ta' ġismu, sejjaħ 'l ħutu u qalilhom li kien wasal biex imut.

In-niket u l-biki ħakimhom ilkoll, u b'leħen wieħed, imbikkijin, bdew jgħidulu:

'Għaliex, missier, se tħallina?

Għaliex se titlaqna waħedna fin-niket tagħna?

Ara lpup ħattafa se jaqbżu fuq il-merħla tiegħek: jekk ir-ragħaj ikun midrub, min se jeħlisna mill-qilla tagħhom?

Nafu li int tixtieq 'il Kristu, imma l-premju tiegħek hu fiż-żgur u ma titilfux jekk tiddawwar biex tiksbu: ikollok, mela, ħniena minna lkoll, li se tħalli waħedna.'

Imqanqal minn dan il-biki, li ġegħlu jagħdirhom kif dejjem għamel tul ħajtu kollha b'mogħdrija ġejja mill-fond tal-ħniena ta' Alla, hu wkoll beda jibki – hekk qalulna – u dawwar wiċċu lejn Alla u, għall-kliem ta' ħutu mbikkija, wieġeb biss b'dan il-kliem:

'Mulej, jekk il-poplu tiegħek għad għandu bżonn is-servizz tiegħi, jien ma nwarrabx mit-toqol tax-xogħol.

Ir-rieda tiegħek tkun magħmula, u jien niġġieled it-taqbida t-tajba.

Madanakollu jekk inti tridni nkompli niġġieled fuq quddiem biex niddefendi l-kamp tiegħek, ma nitolbok qatt li niġi skużat waqt li saħħti tippermettili.

Jien inkompli nagħmel ix-xogħol li fdajtli.

Waqt li int tkompli tikkmanda, jien nibqa' niġġieled taħt il-palju tiegħek.'

Raġel li jgħaġġbek, la nkedd mix-xogħol, lanqas reġa' lura quddiem il-mewt; ma nġibidx la lejn naħa u lanqas lejn l-oħra; ma beżax mill-mewt, għalkemm ma ċaħadx li jibqa' jgħix.

Għajnejh u jdejh il-ħin kollu merfugħa lejn is-sema, ma kienx iħalli l-ispirtu qawwi tiegħu jehda mit-talb, u lill-qassisin li kienu madwaru, meta staqsewh iridhomx idawruh biex itaffulu l-uġigħ, weġibhom:

'Ħalluni, ħuti, inħares lejn is-sema u mhux lejn l-art, biex ruħi tkun tħares lejn Alla meta tasal biex titlaq.'

Kif qal dan, ra x-xitan maġenbu: 'X'qed tagħmel hawn,' qallu, 'bhima kollok dmija?

Xejn ma ssib fija minn tiegħek, ja mejjet ħaj; jien sejjer fi ħdan Abraham.'

Kif qal dan il-kliem ruħu ttajret lejn is-sema.

Martin, kollu ferħan, intlaqa' fi ħdan Abraham.

Martin, fqir u umli, daħal għani fis-sema.

San Martin ta' Tours, kien imwieled fi ħdan il-paganiżmu, imma minn ċkunitu kien magħżul bħala Prinċep tal-Knisja; bħala isqof ta' Tours, ħafna erwieħ nidmu u nħelsu mill-qawwa tal-ispirti ħżiena bil-ħila tat-talb, tat-tpattija u l-barkiet.

Il-karità, it-talb u s-salvazzjoni tal-erwieħ fdati f'idejh, kienu t-tliet virtujiet li jiddominaw bis-sħiħ fil-ħajja ta' San Martin.

Wara kollox dawn huma l-pedamenti tal-qdusija fil-ħajja ta' kull Nisrani.

U int, f'hiex int fil-karità?

Qed tagħti minn dak li għandek u minnek innifsek f'servizz għal min jeħtieġ?

It-talb huwa l-prijorità f'ħajtek?

Twarrab affarijiet inqas importanti biex tagħmel ħin għat-talb tiegħek ta' kuljum?

Minbarra bit-talb, kif qed tgħin biex isalvaw aktar erwieħ, b'mod speċjali dawk li l-Mulej tak f'ħajtek?

Qed tagħti eżempju tajjeb, xi kelma ta' ġid jew tagħmel atti ta' ħniena li jirriflettu l-imħabba ta' Alla li hemm ġewwa fik?

Talba

O San Martin, li qsamt il-mant tiegħek biex tlibbes lill-Mulej tagħna li deher f'sura ta' tallab, b'umiltà nitolbuk tidħol għalina quddiem Sidna Ġesù Kristu, u tagħtina l-għajnuna biex ikun jistħoqqilna l-grazzja u l-mogħdrija tal-Ispirtu s-Santu li jreġġgħana mid-dlam għad-dawl fis-Saltna eterna tiegħu.

Bi Kristu Sidna.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64ee3d9d10', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


12 ta' Novembru: San Ġosafat

Verżjoni Vidjo:

San Ġosafat

"Min jobgħod lil ħajtu f'din id-dinja jżommha sħiħa għall-ħajja ta' dejjem." –

Ġesu' fi Ġwanni 12:25

SAN ĠOSAFAT

Isqof u Martri

1580? – 1623

Tagħrif:

Ġwanni Kunsevich twieled fl-Ukrajna, għall-ħabta tal-1580, minn ġenituri Ortodossi.

Missieru kien neguzjant.

Meta kiber kellu jkun l-ewwel mexxej kbir tal-Kattoliċi Ruteni (Parti mill-Polonja u mir-Russja) li qabel ma ngħaqdu mal-Knisja ta' Ruma fl-1595, kienu Xiżmatiċi.

Ma kellu l-ebda ħajra li jsir negozjant, anzi wara li ħaddan il-fidi Kattolika daħal reliġjuż fil-monasteru ta' San Bażilju meta kellu madwar 24 sena, fl-1604.

Fl-1609, ordna saċerdot, u ħa l-isem ta' Ġosafat.

Sa mill-bidu tal-ordinazzjoni tiegħu beda jaħdem biex jgħaqqad il-Knisja Ortodossa ma' ta' Ruma.

Fl-1614, sar Abbati.

Fl-1617, sar Isqof ta' Vitebsk, Russja, u ftit żmien wara, meta kellu 38 sena, inħatar Arċisqof ta' Polotsk.

Bil-ħidma ħabrieka tiegħu, l-Arċidjoċesi saret kważi kollha Kattolika.

Fl-1620, meta San Ġosafat kien f'Varsavja, il-Patrijarka Xiżmatiku tal-Palestina waqqaf Ġerarkija Xiżmatika f'Polotsk, b'Melezju bħala Arċisqof.

Meta Ġosafat reġa' lura fl-Arċidjoċesi sab taħwid kbir.

Għad li Polotsk baqgħet sħiħa, inħawi oħra tal-Arċidjoċesi nħakmu minn tensjonijiet kbar, speċjalment Vitebsk li sar Ċentru ta' ħafna nkwiet.

Bil-ħsieb li jnaqqas it-tensjoni, Ġosafat mar Vitebsk.

Iżda xi Xiżmatiċi fanatiċi armati, daħlu fid-dar fejn kien qed joqgħod, qabduh, sawtuh sa ma qatluh u tefgħu ġismu fix-xmara Dvina.

Wara, ġismu ttieħed Polotsk.

Miet fit-12 ta' Novembru, 1623.

Huwa sar magħruf bħala l-Appostlu tal-għaqda bejn il-Knejjes Insara.

Il-martirju tiegħu ġab l-Għaqda fost l-Insara, u saħansitra xi snin wara, Melezju għamel penitenza.

L-Għaqda tar-Ruteni baqgħet sakemm l-Imperatriċi Katarina II tar-Russja u Nikola I għaqqdu bil-forza r-Ruteni Kattoliċi mal-Knisja Xiżmatika tar-Russja.

San Ġosafat kien l-ewwel wieħed mill-Lvant li ġie kkanonizzat formalment mill-Knisja, fl-1867.

Ħsieb

Dan li ġej huwa qari mill-Enċiklika "Il-Knisja ta' Alla" tal-Papa Piju Ħdax:

"Il-Knisja ta' Alla twaqqfet b'dehen tassew tal-għaġeb tant li fil-milja taż-żminijiet tkun qisha familja hekk kbira li tħaddan magħha l-bnedmin kollha.

Barra dan, Alla ried iżejjinha bi kwalitajiet oħra tal-għaġeb, fosthom l-għaqda tal-Insara kollha flimkien.

Il-Mulej Ġesù mhux biss ta lill-Appostli, u lilhom biss, il-missjoni li rċieva mingħand il-Missier, meta qalilhom:

Lili ngħatat kull setgħa fis-sema u fl-art.

Morru, mela, agħmlu dixxipli mill-ġnus kollha;

ried ukoll li l-Appostli jkunu flimkien kulleġġ wieħed fuq kulħadd, marbutin bejniethom għal darbtejn b'rabta liema bħalha: minn ġewwa bir-rabta tal-fidi u tal-imħabba, li ssawwbet fi qlubna permezz tal-Ispirtu s-Santu, u minn barra b'setgħa waħda fuq kulħadd: dan seħħ meta lil San Pietru għażlu prinċep tal-Appostli biex ikun għal dejjem il-bidu tal-għaqda fil-Knisja u l-pedament tagħha li jidher.

Biex tibqa' sħiħa għal dejjem din l-għaqda fil-Knisja, Alla, fil-providenza tiegħu, wettaqha bil-qdusija u l-martirju, bħala s-sinjali tagħha.

Bi ħsibijiet bħal dawn naslu biex naraw x'tifħir jistħoqqlu l-Arċisqof ta' Polotsk, Ġosofat, tar-rit Slavoniku orjentali, li

aħna nqisuh bħala bniedem ta' ġieħ mill-aqwa u protettur tal-poplu Slavoniku orjentali;

ħadd daqsu ma għamlilhom ġieħ,

ħadd bħalu ma ħabrek għas-salvazzjoni tagħhom,

bħala r-ragħaj u l-appostlu tagħhom,

u l-aktar meta xerred demmu biex isseħħ l-għaqda bejn l-Insara kollha fil-Knisja.

Fit-tħabrik tiegħu għall-għaqda tal-Insara kollha bejniethom, qisu mqanqal minn ħsieb mis-sema, fehem tajjeb li jkun ta' siwi tassew kbir għall-għaqda tal-Insara, jekk jibqa' bla mittiefes ir-rit Slavoniku orjentali u l-ħajja monastika skont ir-regola ta' San Bażilju.

Kollu ħerqa biex jara l-poplu tiegħu magħqud mal-kattedra ta' San Pietru, kien iħabrek biex f'kullimkien ifittex mezzi ħa jġib 'il quddiem din l-għaqda u jsaħħaħha b'argumenti mill-aqwa: dan kien jagħmlu l-aktar billi kien iqalleb il-kotba tal-liturġija li, skont l-ordnijiet ta' Missirijiet qaddisa, minn dejjem intużaw fil-knejjes orjentali, ukoll minn dawk li huma mifrudin mill-Knisja Kattolika.

Imħejji b'dan il-mod għal ħidma bħal din, beda jħabrek ħa sseħħ l-għaqda tal-Insara kollha fil-Knisja, u wera tant ħeġġa u tant ħlewwa f'din il-ħidma tiegħu li l-istess avversarji tiegħu kienu jsejħulu:

"Dak li jaħtaf l-erwieħ."

Kull min jidħol għal xi kariga ma jaċċettax biss l-awtorità, l-unur u l-benefiċċji, imma wkoll il-qadi sewwa u bla biża' ta' dmirijietu akkost li b'hekk iġib fuqu xi inkonvenjenzi kbar.

U int, qed taqdi d-dmirijiet tal-istat tiegħek billi tingħata kompletament għall-ħidma li hemm bżonn li ssir, b'mod speċjali biex dawk fdati f'idejk isalvaw ruħhom?

Kemm int determinat/a li tkompli tkun xhud ta' Kristu billi ġġib l-għaqda fejn hu possibli filwaqt li tibqa' sod/a fit-twemmin Kattoliku tiegħek?

Jekk illum, il-Mulej isejjaħlek għal għandu, tħossok preparat/a biex tiltaqa' mal-Ħallieq li lest jagħtik il-premju tal-isforzi kollha tiegħek biex titqabad it-taqbida t-tajba favur is-saltna tiegħu?

Hawn ma nistax ma nsemmix lil Beata Marija Columba Gabriella Sagheddu, Reliġjuża li għexet bejn l-1914 u l-1939, li minkejja li ma ħaditx il-martirju bħal San Ġosafat, hija wkoll offriet ruħha vittma għall-istess għan – jiġifieri għall-għaqda fost l-Insara.

Wieħed jista' jaqra l-istorja tagħha minn hawn:

Talba

Qanqal, Mulej, fil-Knisja tiegħek dak l-ispirtu li bih imlejt lil San Ġosafat biex ta ħajtu għall-merħla tiegħek, u, bit-talb tiegħu, qawwina bl-istess spirtu ħalli ma nsibuhiex bi tqila li aħna wkoll nagħtu ħajjitna għal ħutna.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

or

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64ee3dd1ee', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


7 ta' Novembru: San Willibrord

Verżjoni Vidjo:

San Willibrord

"Għandek tneħħi l-ħażen u l-inġustizzja, u minn issa 'l quddiem tgħix bħala bniedem ġdid fit-temperenza, fil-ġustizzja u fil-qdusija.

Jekk tagħmel dan, ser tgawdi glorja eterna ma' Alla u l-qaddisin tiegħu; imma jekk tinjorani, issa li poġġejtlek it-triq tal-ħajja quddiemek, kun żgur li mad-demonju li ssottomettejt ruħek għalih, int se ssofri kastig bla tmien u l-fjammi tal-infern." –

San Willibrord lir-re tal-Daniżi.

SAN WILLIBRORD

Isqof ta' Utrecht

658 – 739

Tagħrif:

Twieled fin-Northumbria, fit-tramuntana tal-Ingilterra fis-sena 658.

Ta' seba' snin, insibuh jitgħallem fil-Monasteri ta' Ripon, immexxi minn San Wilfrid.

Wara mar l-Irlanda ma' San Egbert u ma' San Wigbert.

Ordnat saċerdot ta' 30 sena fis-sena 688, telaq sentejn wara ma' 11-il Benedittin lejn il-Friżja, fl-Olanda, fejn ipprietka u kkonverta bosta pagani.

Fit-22 ta' Novembru 695, fil-Bażilka ta' Santa Ċiċilja fi Trastevere, ġewwa Ruma, f'jum il-festa tagħha, il-Papa San Serġju I ikkonsagrah isqof u tah l-isem ta' Klement.

Willibrord waqqaf is-sedje tiegħu f'Utrecht, li tagħha kien l-ewwel isqof, u ddedika l-katidral tiegħu lis-Santissimu Salvatur, bħall-Katidral tal-Lateran ta' Ruma u dak ta' Canterbury fl-Ingilterra.

Waqqaf ukoll il-Monasteru ta' Echternach fil-Lussemburgu u pprietka wkoll fid-Danimarka u fil-gżira ta' Heligoland.

Kull fejn mar waqqa' l-idoli u bena knejjes Insara.

Kien mgħejjun mill-appostlu tal-Ġermanja, San Bonifaċju, Benedittin Ingliż bħalu u mfaħħar ħafna mid-Duttur tal-Knisja San Beda, Benedittin Ingliż ieħor.

Willibrord, l-Appostlu tal-Olanda, miet ta' 81 sena fil-Monasteru ta' Echternach fil-Lussemburgu, fis-7 ta' Novembru, 739 u ġie midfun hemmhekk.

Illum insibu r-relikwi tiegħu fil-Katidral Kattoliku ta' Utrecht fl-Olanda, iddedikat lilu.

Huwa l-qaddis patrun tal-Olanda u tal-Lussemburgu.

Ħsieb

San Willibrord kien magħruf bħala l-Appostlu għall-Frisjani.

Huwa kien missjunarju lejn iż-żona li llum hija l-Olanda.

Huwa pprietka l-Evanġelju lill-Frisjani u d-Daniżi pagani.

Kwotazzjonijiet qawwija dwar il-magħmudija u l-ħtieġa tal-fidi Kattolika spiss jinstabu fil-ħajja tal-Kattoliċi ta' dan il-perjodu, speċjalment missjunarji, qaddisin u Papiet.

Il-ħajja ta' San Willibrord kienet miktuba minn Alcuin, skular kattoliku tat-tmien seklu.

Wara li pprietka l-Evanġelju fost id-Daniżi, San Willibrord irrikonoxxa li kienu

"mgħaddsa fi prattiċi ħżiena."

Konsegwentement, huwa ddeċieda li jġib miegħu 30 żagħżugħ u żagħżuha pagani li magħhom irritorna lejn l-art tal-Franki.

Peress li l-vjaġġ kien perikoluż, huwa fittex li jagħti istruzzjonijiet fil-fidi lil dawn il-pagani u jgħammidhom; għax, kif Alcuin għamilha ċara, Willibrord kien jaf li li kieku jmutu mingħajr fidi u magħmudija, kienu jintilfu.

Dawn li ġejjin huma ħsibijiet ta' San Willibrord li jsostnu li m'hemm l-ebda salvazzjoni mingħajr il-Fidi u l-Magħmudija:

"Dan il-bniedem ta' Alla pprova wkoll ixerred it-tagħlim tal-Vanġelu barra l-konfini tar-renju Franċiż.

Huwa kellu l-gazz li jippreżenta ruħu fil-qorti ta' Radbod, dak iż-żmien ir-re tal-Frisjani li kien pagan, hu u dawk kollha taħtu.

Kull fejn ivvjaġġa huwa xandar il-Kelma ta' Alla mingħajr biża'; iżda għalkemm ir-re laqa' lill-bniedem ta' Alla fi spirtu umli u ġentili, qalbu kienet imwebbsa kontra l-Kelma tal-Ħajja.

Allura meta l-bniedem ta' Alla ra li l-isforzi tiegħu ma kienu swew xejn, huwa biddel il-kors missjunarju tiegħu lejn it-tribujiet ħarxa tad-Daniżi.

Ġejna mgħarrfa li f'dak iż-żmien, il-ħakkiem Daniż kien Ongendus, raġel aktar selvaġġ minn kull bhima selvaġġa u aktar iebsa minn ġebla, li madankollu, permezz ta' intervent divin, irċieva l-kelma tal-verità b'kull marka ta' unur.

Imma San Willibrord sab li n-nies kienu mdawra bi prattiċi ħżiena, abbandunati għall-idolatrija u indifferenti għal xi tama ta' ħajja aħjar, għażel tletin żagħżugħ minn fosthom u rritorna magħhom għand il-poplu magħżul tal-Franki.

Matul il-vjaġġ hu ta istruzzjonijiet liż-żgħażagħ fil-fidi u għammidhom, b'tali mod li li kieku mietu tul il-vjaġġ twil fuq il-baħar jew mill-imbark tas-slavaġ li kienu jogħoqdu f'dawk il-postijiet, huwa ma kienx ibati it-telfien tagħhom."

Dan jurina b'mod ċar, li Willibrord kien jemmen b'ċertezza li dawk li ma kinux jinbidlu, kienu jintilfu.

Meta San Willibrord ikkundanna s-superstizzjonijiet tal-pagani, ir-re tad-Daniżi kien imriegħed.

Dan hu d-diskors li qallu:

"L-oġġett tal-qima tiegħek, O re, mhuwiex alla imma demonju, u hu jżommok imdawwar f'sitwazzjoni gradwali sabiex ikun jista' jitfa' r-ruħ tiegħek fin-nirien eterni.

Għaliex m'hemmx Alla ħlief wieħed, li ħalaq is-sema u l-art, l-ibħra u dak kollu li jinsab fihom; u dawk li jqimuh fil-fidi vera se jkollhom il-ħajja eterna.

Bħala qaddej tiegħu nistiednek f'dan il-jum biex tirrinunzja għall-iżbalji li missirijietek taw il-kunsens tagħhom għalihom u temmen f'Alla wieħed li jista' kollox, Sidna Ġesù Kristu.

Għandek tiġi mqaddes fil-funtana tal-ħajja u tinħasel mid-dnubiet kollha tiegħek, sabiex, billi tneħħi l-ħażen u l-inġustizzja, tkun tista' minn issa 'l quddiem tgħix bħala bniedem ġdid fit-temperenza, fil-ġustizzja u fil-qdusija.

Jekk tagħmel dan, ser tgawdi glorja eterna ma' Alla u l-qaddisin tiegħu; imma jekk tinjorani, issa li poġġejtlek it-triq tal-ħajja quddiemek, kun żgur li mad-demonju li ssottomettejt ruħek għalih, int issofri kastig bla tmien u l-fjammi tal-infern."

Meta sema' dan, ir-re kien sorpriż u wieġeb:

"Huwa ċar li t-theddid tiegħi ma waqfekx milli tgħaddili dan kliemek li huwa mingħajr kompromessi bħal għemilek."

Għalkemm ir-re ma kienx jemmen dwar il-predikazzjoni tal-verità, huwa bagħat lura lil Willibrord b'kull unur għand Pippin, re tal-Franki.

Fid-diskors ta' San Willibrord ninutaw dawn l-affarijiet li ġejjin:

Huwa jiddikjara (konsistenti mal-verità Kattolika) li l-allat tal-pagani huma xjaten (Salm 95: 5; 1 Korintin 10:20)

Huwa jiġġudika u jiddikjara b'ċertezza li jekk ir-re ma jaċċettax il-fidi, jintilef,

Huwa jipproklama li r-re kien se jsofri żgur piena eterna jekk ma jaċċettax li jiġi mgħammed.

Din l-attitudni ta' San Willibrord hija l-fidi Kattolika vera, minkejja dak li jemmnu u jgħallmu numru ta' eretiċi u tradizzjonisti foloz fi żminijietna.

Din hija l-pożizzjoni mgħallma mill-Knisja Kattolika fid-dikjarazzjonijiet infallibbli tagħha kollha.

San Willibrord, itlob għalina.

Il-kapaċità ta' xi qaddisin li jippersistu minkejja l-ostakli serji li jħabbtu wiċċhom magħhom, hija ta' ispirazzjoni għalina lkoll.

San Willibrord ra ħafna mill-kisbiet tiegħu meqruda, u minkejja dan, hu kompla jippersevera.

Forsi nistgħu nitolbuh għall-perseveranza.

U int, kemm tippersevera f'dak li taf li hu t-tajjeb, minkejja l-bruda ta' dawk ta' madwarek?

Kemm int konvint mill-fidi tiegħek hekk li lest/a li tkompli tipperswadi lil dawk li m'għandhomx fidi u tagħmel minn kollox biex dawn jiksbuha?

Tistħi jew tibża' mir-reazzjoni tan-nies għax-xhieda Nisranija tiegħek?

X'inhu l-aktar importanti għalik: li tikseb aktar erwieħ għal Alla jew li tikseb aktar nies li jirrispettawk għax tmur għal għajnhom?

Talba

O Mulej Alla tagħna, inti ssejjaħ lil min trid u tibgħathom fejn trid.

Nirringrazzjawk talli bgħatt lill-qaddej tiegħek Willibrord bħala appostlu għall-Pajjiżi Baxxi, biex jibdlilhom il-qima tal-idoli f'qima u servizz lejk, Alla l-ħaj; nitolbuk il-grazzja li nżommu lilna nfusna 'l bogħod mit-tentazzjoni li nibdlu lilek mal-ħafna idoli li noħolqu aħna stess u li jagħmluna skjavi tagħhom.

Bi Kristu Sidna.

Ammen.

English Version:

Alternative Reading:

or

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee49616b', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


6 ta' Novembru: Beata Ġużeppa Naval Girbes

Verżjoni Vidjo:

Beata Ġużeppa Naval Girbes

"It-talb, it-talb ... itlob għal waqt kuljum, u l-ħajja tkun aktar faċli u sopportabbli.

Tgħallem tkellem ma' Alla mingħajr kliem u, b'dan il-mod, ipprattika t-talb tal-meditazzjoni.

Kun fidil/a u reverenti quddiem il-Mulej fl-Ewkaristija Mqaddsa. " –

Beata Ġużeppa Naval Girbes

BEATA ĠUŻEPPA NAVAL GIRBES

Verġni, Karmelitana Sekulari

1820 – 1893

Tagħrif:

Josefa Navel Girbes, twieldet fil-11 ta' Diċembru 1820, f'Algemesi, provinċja ta' Valencia, fi Spanja.

Hi kienet il-kbira, mill-ħames ulied ta' Franġisku Naval u Ġużeppina Girbes.

Kienet familja spiritwali ħafna u għalhekk ħadet trobbija ta' valuri sodi u Nsara.

Għad li ma marritx skola, tgħallmet taqra u tikteb u kienet taf tirrakkma ħafna.

Ta' 13-il sena ommha mietet u huma marru joqogħdu man-nanna.

Għenet lil missierha jrabbi lil ħutha iżgħar minnha.

Iktar ma kibret iżjed saħħet id-devozzjoni tagħha lejn Sidna Ġesù Kristu u l-Verġni Marija.

Bid-direzzjoni tal-kappillan tal-parroċċa, ta' 18-il sena kkonsagrat lilha nnifisha lil Alla u għamlet il-vot tal-kastità perpetwa.

Fil-mixja tagħha ta' qdusija, iddedikat ħajjitha lil Alla u wegħdet li sservi lill-Knisja u lill-proxxmu.

Bdiet tlaqqa' nisa f'darha biex tgħallimhom ir-rakkmu u waqt dawn il-lezzjonijiet kienu jaqraw kotba spiritwali u jiddiskutuhom.

Għallmithom il-katekiżmu u kienet tisħaq ħafna fuq l-importanza tat-talb u l-meditazzjoni.

Kienet bniedma ta' ħajja interjuri profonda, ta' talb u meditazzjoni.

Kienet dejjem tirrepeti kemm hu importanti li wieħed jiltaqa' ma' Alla fit-talb kuljum, sabiex ikun jista' jgħix aħjar ħajtu u d-diffikultajiet li jiltaqa' magħhom.

Kienet ukoll ixxerred id-devozzjoni lejn Ġesù fl-Ewkaristija.

Fil-parroċċa bdiet tipprepara lit-tfal biex jirċievu l-Ewwel Tqarbina.

Tlaqqa' tfajliet qabel jieħdu l-istat tagħhom ta' nisa miżżewġa u ommijiet, jew reliġjużi.

Ġużeppa daħlet mat-terz'Ordni tal-Karmelu u l-komunità lajka tagħha kienet taqa' taħt is-superviżjoni tal-Patrijiet Karmelitani tal-Provinċja ta' Valencia.

Saħħitha bdiet sejra lura u mietet ta' 72 sena, f'darha f'Algamesi, fl-24 ta' Ottubru, 1893, wara li rċeviet is-Sagramenti Mqaddsa.

Kienet midfuna bl-abiti Karmelitani.

Fl-20 ta' Ottubru 1946, il-fdalijiet tagħha tpoġġew f'tebut tal-ħġieġ u ttrasferewhom għall-knisja parrokkjali ta' San Ġakbu, fejn kienu esposti għall-venerazzjoni tal-fidili.

Il-qaddis Papa Ġwanni Pawlu II, għamilha venerabbli f'Jannar tal-1987 u fil-25 ta' Settembru tal-1988, ibbeatifikaha.

Il-beata f'ħajjitha kienet mudell ta' qdusija, u kienet dejjem tirrepeti,

"qaddes lilek innifsek u lill-oħrajn."

Ħsieb

Din li ġejja hija kwotazzjoni mill-Promotur Ġenerali tal-Fidi, Monsinjur Petti, fil-konklużjoni tal-eżami tal-Konsulenti Teoloġiċi:

"Ġużeppa Naval Girbes hija eżempju eċċezzjonali ta' kif wieħed imexxi ħajtu bil-qdusija fid-dinja sekulari.

Hija mudell tal-ħajja Kristjana fis-sempliċità erojka tagħha: mudell tal-ħajja parrokkjali.

Il-ħajja sħiħa tagħha turi kif wieħed jista' jilħaq il-qdusija fl-istati kollha tal-ħajja f'konsagrazzjoni totali lil Alla u mħabba bla egoiżmu lejn l-aħwa, anke waqt li tgħix fid-dinja.

Kienet mara mingħajr doni straordinarji, eċċezzjonali fis-sempliċità tagħha u bint il-poplu.

Hija wettqet id-doveri tagħha b'fedeltà fiċ-ċirkustanzi ordinarji tal-ġurnata tax-xogħol tagħha."

Din silta mid-digriet dwar il-virtujiet erojiċi tal-Beata Ġużeppa Naval Girbes (3 ta' Jannar, 1987):

"Peress li l-parroċċi b'ċertu mod jirrappreżentaw il-Knisja viżibbli stabbilita fuq l-art, Ġużeppa, il-qaddejja ta' Alla, qieset il-parroċċa tagħha bħala Ommha fil-fidi u fil-grazzja, u bħala tali ħabbitha u servitha bl-umiltà u bi spirtu ta' sagrifiċċju.

U għal din ir-raġuni wriet lill-kappillan tagħha venerazzjoni sinċiera u fdat ruħha fid-direzzjoni spiritwali tiegħu.

Kienet tara li l-għamara li tintuża għal-liturġija kienet fi stat tajjeb, li tinżamm nadifa u kkurata.

L-istess l-altari.

Kuljum kienet tmur fil-knisja parrokkjali biex tieħu sehem fis-sagrifiċċju Ewkaristiku.

Imma kienet partikolarment notevoli għall-appostolat intelliġenti u produttiv tagħha, li hija dejjem wettqet bil-kunsens tal-qassisin tagħha, li lejhom kellha rispett assolut u ubbidjenza.

Konvinta kif kienet li l-Kristjani għandhom ikunu l-melħ tal-art u d-dawl tad-dinja, hija ma kinitx kuntenta li tipprattika l-virtujiet fid-dar.

Pjuttost riedet twettaq kompletament il-kmand tal-Mulej li qal, '

Ħalli d-dawl tiegħek jiddi quddiem il-bnedmin sabiex ikunu jistgħu jaraw l-għemejjel tajba tiegħek u jagħtu glorja lil Missierek tas-sema

U hekk hija fittxet kull opportunità biex ixxandar lil Kristu bil-kelma u bl-għemil kemm lil dawk li ma jemmnux, sabiex tiġbidhom għall-fidi, kif ukoll lil dawk li kienu jemmnu

, sabiex tagħtihom istruzzjonijiet li jikkonfermawhom u jinkoraġġuhom biex jgħixu b'qawwa akbar il-fidi tagħhom.

B'dawn il-ħsibijiet f'moħħha, hija għallmet lill-foqra u lil dawk kollha li kienu jmorru għandha.

Hija rrestawrat il-paċi fil-familji miksura.

Hi organizzat laqgħat għall-ommijiet fid-dar tagħha biex tgħinhom fil-formazzjoni Nisranija tagħhom.

Hi ressqet lura lejn it-triq tal-virtù lin-nisa li kienu ħarġu 'l barra minnha, u wissiet b'mod prudenti lill-midinbin.

Madankollu, il-ħidma li fuqha ffokat l-attenzjoni u l-enerġija tagħha kienet dik ta' istruzzjonijiet liż-żgħażagħ f'dak li kellu x'jaqsam mal-ħajja tal-fidi.

Għall-fini tagħhom hi fetħet fid-dar tagħha skola tar-rakkmu b'xejn li għaliha kien hemm attendenza numeruża.

Il-kamra fejn kienu jaħdmu, saret il-post ta' laqgħat fraterni u ċentru ta' talb, fejn Alla ġie mfaħħar u fejn ġiet spjegata u żviluppata l-Iskrittura Mqaddsa u l-veritajiet eterni.

Bħala omm kollha mħabba, din il-qaddejja ta' Alla ħadet ħsieb lis-segwaċi tagħha u ħejjithom għall-ħajja.

Hija kienet mudell ta' mħabba ferventi għal Alla.

Kienet fanal li minnu ħareġ dawl u sħana, u eżempju li jleqq b'diversi modi ta' fidi ħajja u kuntaġġuża, ta' mħabba li ma titkabbarx, u ta' sottomissjoni ferrieħa għar-rieda ta' Alla u tas-superjuri tagħha.

Ġużeppa hi mfakkra għall-kura bla limiti tagħha għas-salvazzjoni tal-erwieħ.

Hi spikkat għall-prudenza partikolari tagħha, u għall-umiltà, il-faqar, is-silenzju u l-paċenzja li hija dejjem ipprattikat, minkejja numru ta' ostakli u diffikultajiet.

Il-fervur li hija kkultivat fil-ħajja ta' ġewwa tat-talb u l-meditazzjoni, u l-paċenzja tagħha waqt il-provi, kienu magħrufa sew, kif kienet ukoll l-imħabba tagħha lejn l-Ewkaristija u lejn il-Verġni Marija u l-qaddisin.

B'dan il-mod, il-qaddejja ta' Alla għenet biex tinbena l-komunità parrokkjali tagħha."

Skont l-eżempju mill-isbaħ ta' din il-beata tal-lum, nitgħallmu li fir-rigward tal-parroċċi tagħna, għandna nagħmlu l-għażla li ma nkunux kuntenti nduru magħna nfusna, mehdijin bina nfusna, nieħdu gost għax tagħna f'tagħna; imma għandna noħorġu nwasslu l-Aħbar it-Tajba.

Noħorġu niltaqgħu man-nies fejn qegħdin, noħorġu nfittxu lil min tbiegħed mill-Knisja, min b'xi mod inqata' minn mal-komunità, min m'għadux jemmen; kif ukoll min qed ibati waħdu u forsi t-tbatija tiegħu ħadd ma jaf biha.

Dawn ukoll għandhom ikunu għeżież ħafna għalina.

Hekk għamel Ġesù meta ltaqa' ma' Mattew – ma ltaqax miegħu fit-tempju, imma fuq il-mejda tat-taxxi.

Hekk għallem Ġesù meta kien hemm min skandalizza ruħu għax kien jiekol mal-pubblikani u mal-midinbin.

Qalilhom:

"It-tabib ma jeħtiġuhx dawk li huma b'saħħithom, iżda l-morda ... mhux lill-ġusti ġejt insejjaħ, iżda lill-midinbin."

Nitolbu lill-Mulej biex ikollna dejjem mhux biss qalb miftuħa għal kulħadd, imma ħeġġa biex inwasslu l-imħabba ta' Alla wkoll fejn bniedem ikun qata' qalbu minnha.

U jien, qed nilqa' l-isfidi li titlob minni l-missjoni li nxandar lil Kristu fil-komunità fejn ngħix?

Qed nipprova nagħti servizz kif nista' lill-komunità parrokkjali tiegħi?

Nuri rispett u sottomissjoni lejn is-saċerdoti li b'xi mod Alla ried jagħtini f'ħajti?

Nipprova nressaq lura lejn Alla lin-nies li tbiegħedu minnu?

Kemm ngħożż u nitlob għall-parroċċa u għall-parruċċani tiegħi b'impenn u b'fervur?

Talba

O Alla, permezz tal-ħmira l-ġdida tal-Vanġelju, inti ssejjaħ irġiel u nisa u tagħtihom is-setgħa li jservuk fedelment fil-ħajja sekulari.

Agħtina li jistgħu fedelment jimitaw l-eżempju tal-Beata Ġużeppa Naval Girbes, u, bl-interċessjoni tagħha, naħdmu bla heda bħala Nsara veri biex nibnu s-saltna tiegħek billi naqdu sewwa d-doveri tagħna fid-dinja.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

Parti mill-Ħsieb huwa meħud minn omelija tal-Isqof Awżiljarju Joseph Galea-Curmi (21 ta' Settembru 2018)

__ATA.cmd.push(function() { __ATA.initDynamicSlot({ id: 'atatags-26942-5ed64ee4c41b3', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


5 ta' Novembru: Beata Franġiska t'Amboise

Verżjoni Vidjo:

Beata Franġiska t'Amboise

"F'kull ma' tagħmel, agħmel dak li jagħmel lil Alla maħbub l-aktar." –

Beata Franġiska t'Amboise

IL-BEATA FRANĠISKA (FRANCOISE) D'AMBOISE (FRANZA)

Reliġjuża

Tagħrif:

Fl-1431, Ġwanni V, Duka ta' Brittanja (Franza), għamel alleanza bejn is-saltna tiegħu u dik ta' Louis d'Amboise.

Louis bagħat lil bintu ta' 4 snin, Francoise, biex titrabba fil-familja tar-Re Ġwanni V.

Ta' 15-il sena, iżżewġet lil Peter – it-tifel tad-Duka, u ftit wara ntebħet kemm kien supperv, għajjur u vjolenti.

Ħadet ħafna paċenzja bih, u kienet kaġun li kkalmat l-inkwiet li kien jinqala' bejn il-familji.

Ma kellhiex ulied.

Pietru sar id-Duka u Francoise approfittat ruħha biex tagħmel opri ta' karità.

Bniet kunvent fil-belt ta' Nantes (Franza), għall-Klarissi.

Fl-1457, Pietru miet u s-suċċessuri tiegħu ma riedu li jkollhom xejn x'jaqsmu ma' Francoise.

Inqatgħet mill-ħajja pubblika u rreżistiet l-avvanzi tar-Re Louis XI ta' Franza, biex tiżżewġu.

Kienet tgħaddi ħafna żmien fil-kunvent tal-Karmelitani ta' Nantes, u għenithom ħafna, permezz tal-inkoraġġiment li kien jagħtiha l-Beatu John Soreth, is-Superjur Ġenerali tal-Karmelitani.

Kienet mara ta' viżjoni u ta' kalibru ta' waħda Fundatriċi, tant li kienet ipprovdiet is-servizz ta' konfessur straordinarju għas-sorijiet.

Fl-1468, daħlet mas-sorijiet Karmelitani ta' Vannes.

Il-Beatu John Soreth taha l-libsa ta' soru.

Kienet tieħu ħsieb il-morda tal-kunvent.

Wara 4 snin saret il-prijura tal-kunvent ta' Vannes.

Fetħet kunvent ieħor, qrib Vannes, fejn mietet fl-1485.

Kienet hi li għenet lill-Beatu John Soreth idaħħal is-sorijiet Karmelitani fi Franza.

Ħsieb

Dawn li ġejjin huma Eżortazzjonijiet tal-Beata Franġiska t'Amboise:

"Huma x'inhuma l-problemi u d-diffikultajiet li qed itaqqluk, ġorrhom kollha bil-paċenzja u ftakar li dawn huma dawk li jikkostitwixxu s-salib tiegħek.

Itlob l-għajnuna mingħand il-Mulej u ġorr is-salib miegħu bil-ferħ f'qalbek.

Dejjem se jkollok xi forma ta' tiġrib, u jekk tirrifjuta salib wieħed, kun żgur/a li ser tiltaqa' ma' ieħor, u forsi wieħed itqal.

Jekk b'fiduċja f'Alla, niddependu fuq l-għajnuna tiegħu, aħna negħlbu l-vizzji.

Aħna qatt ma għandna nħallu l-isforzi tagħna jidgħajfu u lanqas għandna nintelqu fil-mixi tagħna, iżda nżommu qlubna ddixxiplinati sew.

Ikkunsidra t-tiġrib u l-provi kbar li l-Missirijiet qaddisa ġarrbu fid-deżert.

Il-provi interni li sofrew kienu ħafna iktar intensi mill-penitenzi fiżiċi li kienu jipprattikaw.

Wieħed li qatt ma jgħaddi mill-provi, ftit jikseb saħħa.

Aċċetta dak kollu li Alla jixtieq jibgħatlek, għax kwalunkwe tbatija li jippermetti, hi kompletament għall-ġid tiegħek.

Fil-Vanġelu, Kristu jassigurana,

'Jekk xi ħadd irid jiġi warajja, għandu jiċħad lilu nnifsu, jerfa' salibu, u jimxi warajja.

Għax min irid isalva ħajtu, jitlifha, imma min jitlef ħajtu għall-imħabba tiegħi, isibha.'

(Mattew 16:24-25)

Din l-attitudni ġejja mill-kmand tal-Mulej li għandna nerfgħu salibna u nimxu warajh.

Għandna naċċettaw t-tbatijiet tal-moħħ u tal-ġisem għall-imħabba ta' Alla, hekk kif huwa ġarrab t-tbatijiet tiegħu għall-imħabba tagħna.

Huwa veru li l-Lhud neħħew is-salib minn fuq spallejn is-Salvatur tagħna, iżda dan ma kienx għax tħassruh imma biex ma jmutilhomx b'eżawriment totali qabel ma jilħaq il-post fejn kellu jiġi msallab.

U meta poġġew il-piż tas-salib fuq spallejn Xmun, huwa ssottometta ruħu għalih għax kien imġiegħel, anki jekk kien jaf li hu ma kienx destinat li jmut fuq is-salib li kien se jġorr.

Kristu, min-naħa l-oħra, ġarr is-salib tiegħu (jew aħjar tagħna) volontarjament u bil-ferħ u lejn l-aħħar telaq ruħu f'idejn Missieru u miet fuqu.

Ejja nimxu warajh u nimitaw dak kollu li għamel għalina.

Int għandek diversi tbatijiet u dawn jiffurmaw is-salib tiegħek.

Aċċettahom volontarjament u sal-aħħar, meta finalment trodd ruħek lil Alla.

Agħtih tifħir u rringrazzjah talli għażlek fis-servizz tiegħu.

Tiġġieled ma' ħadd, għax hija r-rieda t'Alla li tħobb lil kull wieħed u waħda mill-proxxmu tiegħek bħalma tagħmel ma' dawk ta' ġewwa.

Tħabat biex trażżan l-istinti tiegħek.

Għal dan il-għan, ipprova rimedju llum u ieħor għada, sabiex gradwalment int jirnexxielek tikseb kontroll fuq l-impulsi diżordinati tiegħek, u meta l-Mulej jara r-rieda tajba u l-perseveranza tiegħek, jagħtik l-appoġġ tal-grazzja tiegħu, li issostnik sal-aħħar.

Permezz ta' mħabbtu, xejn mhu se jkun diffiċli wisq li ġġarrab."

U int, aċċettajthom is-slaleb li trid iġġorr kuljum, kif Kristu ġarr is-salib li suppost ġarrejna aħna minħabba dnubietna?

Qed tfittex lill-Mulej għall-kenn u l-grazzji kollha li għandek bżonn biex tippersevera fil-mixja tiegħek bis-salib sal-aħħar?

Tifhem li l-Mulej se joħroġ ġid kbir mill-paċenzja u s-sabar tiegħek biex iġġorr is-salib għal imħabbtu?

Tagħraf li m'hemmx glorja mingħajr is-salib u li hemm glorja kbira tistenniek jekk iġġorru fedelment u b'perseveranza?

Toffri tbatijietek bħala talba biex magħquda ma' dawk ta' Kristu, jissarrfu fi grazzji kbar għall-ġid tiegħek u tal-oħrajn?

Talba

Alla Missierna, int sejjaħt lill-Beata Franġiska t'Amboise biex tfittex is-saltna tiegħek f'din id-dinja billi sservi lil Ġesù Kristu u l-Omm Imbierka tiegħu.

Bit-talb tagħha li jagħtina kuraġġ, għinna biex nimxu 'l quddiem bi qlub ferrieħa fil-triq tal-imħabba.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee4c58f5', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


1 ta' Novembru: Il-Qaddisin Kollha

Verżjoni Vidjo:

Il-Qaddisin Kollha

"Alla hu gglorifikat fil-laqgħa tal-qaddisin: ejjew nadurawh." –

Antifona tad-dħul mil-Liturġija tas-Sigħat

IL-QADDISIN KOLLHA

Tagħrif:

Illum il-Knisja tagħmel festa lill-Qaddisin kollha – lil dawk kollha li jinsabu fil-ġenna; ikkanonizzati jew mhumiex; qrabatna, ħbiebna u ġemgħa kbira ta' oħrajn li ma nafuhomx; Maltin, Ingliżi, Taljani, nies ta' kull sura u ta' kull xorta, nies ta' kull ġens u ta' kull ilsien; dawk li għadhom kemm daħlu l-ġenna u dawk li ilhom hemm.

Il-Knisja tifraħ – tifraħ magħhom u tifraħ bihom.

Fl-istess ħin tfakkarna li huma kienu bnedmin bħalna jgħixu fuq din l-art.

Illum jinsabu fl-isbaħ, fl-ikbar, fl-aqwa stat li jista' jakkwista l-bniedem – il-ġenna, fejn ma hemmx sadid, kamla jew taħsir; hemm il-paċi, l-hena, u l-għaqda l-iktar intima ma' Alla.

San Pawl qalilna:

"L-erwieħ fil-ġenna qed jaraw dak il-ġmiel li ebda bniedem qatt ma ra f'din id-dinja; qed jisimgħu dak li ħadd minna qatt ma sema'; u qed igawdu dik il-hena li ħadd qatt ma gawda fuq din l-art."

(1 Korintin 2:9)

Il-Qaddisin mhux biss ifakkruna fit-tgawdija li qiegħda tistenniena, imma wkoll isejħulna biex ningħaqdu magħhom bħala wlied tal-istess Missier fid-dar tiegħu tas-sema.

Din il-festa tgħollilna għajnejna lejn dik 'is-sħaba kbira ta' xhieda,' u tħeġġiġna biex naħdmu u nirsistu ħalli aħna wkoll ikun jistħoqqilna li wara din il-ħajja nidħlu f'dik is-sħaba ta' kobor enormi.

Li jkollok pożizzjoni għolja fis-soċjetà hija ħaġa sabiħa tassew – tabib, avukat, perit qassis – imma niftakru li dawn jgħaddu u jintemmu fix-xejn.

Mhux hekk li tkun qaddis.

Jaqblilna tassew mela li nkunu qaddisin f'din il-ħajja biex nibqgħu qaddisin għal dejjem fil-ġenna.

Ħsieb

Nistgħu ngħidu li l-qaddisin kienu bnedmin bħalna f'kollox imma li għażlu li jkunu għaqlin u għorrief tant li dawn l-erbat ijiem li għandna fid-dinja, għażlu li jgħixuhom SKOMDI biex ipoġġu f'qagħda inqas skomda lil ħaddieħor.

X'qanqalhom jagħżlu dan f'dinja fejn l-aktar li jsaltan hu l-egoiżmu?

X'aktarx li l-PAĊI vera li d-dinja mhux kapaċi tipproduċi u li sabu fi KRISTU, wasslithom biex iwarrbu l-pjaċiri tal-mument u jimlew qalbhom biss b'dak il-FERĦ li jibda minn hawn u jisplodi f'ammonti infiniti fl-eternità.

Dan il-ferħ, kawża tal-IMĦABBA ta' Alla li esperjenzaw f'ħajjithom, għażlu li jaqsmuh mal-proxxmu f'kull bżonn tiegħu.

Wieħed BISS jista' jagħtina dan u l-qaddisin huma kollha xhieda ta' dan!

Il-qaddisin iservu ta' mudelli għalina, li għadna qed nitħabtu mad-dnub u nippruvaw ngħixu ħajja tajba.

Huma rnexxielhom!

Kienu midinbin u mġarrba bit-tentazzjonijiet bħalna.

It-talb tagħhom huwa qawwi quddiem il-Mulej għax ippruvaw jagħmlu dak kollu li Alla talab minnhom waqt li kienu għadhom hawn.

Dan huwa ta' inkuraġġiment kbir għalina li għadna fil-vjaġġ tal-fidi tagħna.

L-aktar ħaġa importanti li wieħed għandu jżomm f'moħħu hi li, Dak li qaddishom huwa l-Ispirtu s-Santu li lkoll irċevejna fil-Magħmudija u kkonfermajna fil-Griżma tal-Isqof.

Jekk il-qaddisin ħallew lill-Ispirtu t'Alla joħroġ l-aħjar verżjoni tagħhom infushom, għaliex ma għandniex aħna lkoll nagħmlu l-istess?

Ma hemm l-ebda skuża għalina jekk ma nilħqux livell ogħla ta' qdusija.

Aħna nimxu biss pass pass kuljum u jwassalna l-Mulej fejn irid Hu ... biex imbagħad inkunu nistgħu nissieħbu mal-korijiet tal-anġli u nsiru l-qaddisin tal-lum.

Mela żomm f'moħħok li l-istess Spirtu li qaddes lilhom, JGĦIX FIK.

Iż-żmien tal-qaddisin biex ikunu kuraġġużi matul ħajjithom għadda u ntemm, ... issa qegħdin jaħsdu dak li żergħu fil-Ġenna.

IŻ-ŻMIEN TIEGĦEK HUWA BĦALISSA.

Ma tistax terġa' tgħix kull minuta li tgħaddi.

Għadek ħaj/ja fil-ġisem tiegħek u għaldaqstant għad għandek l-opportunità li tħalli lill-Ispirtu ta' Alla jitrasformak u jagħmlek togħġob kemm lil Alla, kif ukoll xi kultant, anki lill-bniedem.

L-għażla f'idejk u f'idejn ħadd iżjed.

Kun għalhekk għaqli/ja fl-għażliet tiegħek f'din id-dinja għax dawn se jkollhom l-eku tagħhom għall-eternità.

Talba

O Alla, qawwi u etern, li xgħelt dik il-fjamma ta' mħabba fil-qalb tal-qaddisin, agħmel li aħna jkollna wkoll dik l-istess fidi u qawwa ta' mħabba li kellhom huma, u waqt li nifirħu bir-rebħa li kisbu agħmel li aħna nimxu fuq l-eżempju tagħhom.

Bi Kristu Sidna.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar din it-Tifkira Solenni tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64ee4c8682', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


4 ta' Novembru: San Karlu Borromeo

Verżjoni Vidjo:

San Karlu Borromeo

"Aħrab kemm tista' kull distrazzjoni; ibqa' miġbur mal-Mulej; warrab mit-tpaċpiċ fieragħ." ~

San Karlu Borromeo

SAN KARLU BORROMEO

Isqof

1538 – 1584

Tagħrif:

San Karlu hu figura mill-aktar importanti fi żmien il-kontro-riforma.

Hu twieled fit-2 ta' Ottubru 1538, fil-kastell ta' Aroma, fuq il-Lago Maggiore, l-Italja, it-tieni iben ta' Gilbert Borromeo u Margerita De Medici.

Meta kellu disa' snin tilef lil ommu.

Kien intelliġenti ħafna.

Studja f'Milan u fl-Università ta' Pavia.

Ta' 21 sena, fl-1559, kien ġa laħaq avukat fil-Liġi Ċivili u fil-Liġi Kanonika.

F'Diċembru 1559, ħu ommu, Angelo De Medici, ġie elett Papa bl-isem ta' Piju IV.

Ftit jiem wara l-Papa ġdid sejjaħ lil Karlu Ruma u għamlu kardinal u nnominah biex ikun l-amministratur tal-arċidjoċesi ta' Milan, minkejja li kien għadu mhux ordnat saċerdot.

Karlu kien igawdi ħafna setgħa, imma hu uża l-influwenza kbira tiegħu dejjem favur il-Knisja.

Kien bis-saħħa tiegħu li tkompla l-Konċilju ta' Trentu, li kien ilu wieqaf 10 snin u saru disa' sessjonijiet.

Hu għen ukoll fil-kompilazzjoni tal-famuż Katekiżmu tal-Konċilju, kif ukoll fil-konklavi li għażel lil Piju V.

Il-mewt għal għarrieda ta' ħuh akbar minnu fl-1562 ħalliet effett kbir fuqu.

Kellu dik il-ħabta 24 sena.

Sa dak iż-żmien kien qiegħed jgħix ħajja Nisranija tajba; imma minn issa 'l quddiem beda jgħix il-ħajja ta' qaddis.

Kontra dak li riedet il-familja tiegħu, li sfurzatu biex iħalli l-karriera ekklesjastika u jiżżewweġ, hu malajr ħa l-ordni sagri u ordna saċerdot; imbagħad ippjana biex iħalli l-qorti tal-Papa.

Kien aktar liberu meta miet zijuh Papa Piju IV fl-1565.

Huwa rritorna fid-djoċesi tiegħu (Milan) u minn hemm 'il quddiem iddedika l-bqija ta' ħajtu fir-riforma tagħha skont il-prinċipji tal-konċilju ta' Trentu.

Il-qaddis, mill-ġid tiegħu, waqqaf seminarji, skejjel u sptarijiet.

Hu kellu jħabbat wiċċu ma' nuqqas ta' popolarità, kalunnji, saħansitra anki attentat ta' mewt.

Kien fl-1569, meta kien qed jitlob fil-knisja, u wieħed sparalu, iżda ma laqtux serjament.

Hu ġġieled u rnexxielu jrażżan l-abbużi li kien hemm fost l-irħieb u l-kleru; waqqaf kull xorta ta' istituzzjonijiet biex iqajjem il-fervur reliġjuż, anki sejjaħ il-Ġiżwiti biex imorru jaħdmu f'Milan.

Huwa waqqaf il-Konfraternità tad-Duttrina Nisranija u minħabba f'hekk hu miżmum bħala qaddis patrun tal-katekisti.

Kellu 600,00 ruħ taħt il-ħarsien pastorali tiegħu;

bena bosta knejjes, sa fuq l-Alpi;

waqqaf is-seminarju tal-belt, u oħrajn żgħar 'l hawn u 'l hemm, u s-seminarju għall-kleru Svizzeru;

fetaħ 740 ċentru tad-duttrina, u beda l-iskejjel elementari fil-parroċċi;

waqqaf ħafna istituzzjonijiet soċjali u kulturali;

waqqaf l-Università ta' Brara li fdaha f'idejn il-Ġiżwiti;

bena l-kulleġġ ta' Pavia;

żar il-parroċċi kollha tad-djoċesi, madwar elf;

laqqa' sitt konċilji provinċjali u ħdax-il sinodu djoċesan, l-aħħar wieħed ftit xhur qabel miet.

Barra minn dan kollu, għamel ħafna xogħol ieħor u għalkemm kellu difett f'ilsienu (kien itemtem), ma kienx jaqta' qalbu mill-prietki.

Ġieli pprietka tliet darbiet kuljum, l-aktar matul iż-żjajjar pastorali tiegħu.

Kuljum kien jagħmel żewġ meditazzjonijiet ta' siegħa,

kien jgħid l-Uffiċċju tas-Sigħat (Brevjar) għarkupptejh,

kien tista' tgħid isum kuljum ħobż u ilma,

jorqod imlibbes fuq il-qiegħa.

Qabbad wkoll żewġ qassisin biex jgħidulu bid-difetti tiegħu.

Għen eluf ta' foqra, biegħ il-platt tad-deheb li kellu, għalihom, Saħansitra anki tahom is-sodda tiegħu.

Meta faqqgħet l-epidemija tal-pesta f'Milan, li damet mill-1576 sal-1578, waqt li l-kbarat telqu mill-belt, hu baqa' hemm, iqarben, ifarraġ u jgħin lill-morda b'idejh stess.

Iż-żelu li kellu kien bla tarf.

San Karlu Borromeo miet fl-4 ta' Novembru, 1584 ta' 46 sena, meta kien għadu kif spiċċa jagħmel l-irtir tiegħu annwali.

L-aħħar kelmiet tiegħu kienu: "Ecce venio," li tfisser: "Arani, Mulej, ġej."

Ġie kkanonizzat fl-1610 mill-Papa Pawlu V, 26 sena wara mewtu.

Ħsieb

Dawn li ġejjin huma siltiet ta' pariri siewja għalina lkoll minn diskors tal-isqof San Karlu Borromeo fl-aħħar sinodu tiegħu:

"Aħna lkoll dgħajfa, u jien dan ma niċħdux, imma l-Mulej Alla tana l-mezzi kollha biex, jekk irridu, ngħinu ruħna bil-ħeffa kollha.

Tridni ngħallmek kif timxi dejjem aktar 'il quddiem f'kull virtù? ...

Dmirek li tipprietka? li tgħallem?

Fittex li tagħmel sewwa dak li hu meħtieġ biex taqdi sewwa dan id-dmir tiegħek;

kun int l-ewwel li tgħix il-ħajja li tipprietka, fittex int qabel xejn li ġġib ruħek kif tgħid lin-nies li għandhom iġibu ruħhom fil-prietki tiegħek

; jekk tagħmel dan ma jiġrilekx li n-nies, huma u jarawk tgħid ħaġa u tagħmel oħra, jiddieħku bik u jwaqqgħuk għaċ-ċajt, u jċaqilqu rashom minħabba fik.

Għandek fdata lilek il-kura tal-erwieħ?

Tittraskurax il-kura ta' ruħek

; tagħtix ruħek għal kollox lill-oħrajn hekk li ma jkollok lanqas ftit taż-żmien għalik innifsek; jeħtieġlek tiftakar dejjem illi,

int u tieħu ħsieb l-erwieħ fdati lilek, m'għandekx tinsa tieħu ħsieb ruħek.

Hija virtù mill-isbaħ li aħna bħal San Karlu niddedikaw lilna nfusna kompletament għad-doveri tagħna.

Hu dmirna li nwettquhom bl-aħjar mod li nistgħu.

"Kulma tagħmlu, agħmluh minn qalbkom."

(Kolossin 3:23) B'liema impenn qegħdin nwettqu d-doveri tagħna?

Ejjew nimxu fuq l-eżempji mdawla li ħalliena San Karlu Borromeo u nimitawhom.

Talba

Ħares, Mulej, fil-poplu tiegħek dak l-ispirtu li bih imlejt lill-isqof San Karlu Borromeo, ħalli l-Knisja tiegħek tiġġedded bla heda u tkun xbieha ta' Kristu biex tista' turih lid-dinja.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut kif ukoll mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee4c7264', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });